title: Persoonallisuusenneagrammi

text: Ykköset ovat realisteja, tunnollisia ja periaatteellisia. He ponnistelevat elääkseen korkeiden ihanteiden mukaan. Ykkösiä motivoi tarve elää oikealla tavalla ja kehittää samalla itseään ja ympäröivää maailmaa. He arvioivat, mikä eri tilanteissa on oikein ja mikä väärin. Heidän huomionsa suuntautuu oikein tekemiseen ja parannettaviin asioihin.Kakkoset eli auttajat ovat lämpimiä, välittäviä, toisia tukevia ja herkkiä aistimaan toisten ihmisten tarpeet. Kakkosia "motivoi" tarve olla rakastettuja ja arvostettuja ja he haluavat ilmaista positiiviset tunteensa muita kohtaan ja saada toisilta tunnustusta. Heidän huomionsa kiinnittyy siihen, mitä muut tarvitsevat. Auttajalle auttaminen on tärkeämpää kuin autettavalle.Kolmoset ovat energisiä, optimistisia, itsevarmoja ja määrätietoisia. Kolmosia motivoi tarve olla tuottavia, saavuttaa menestystä ja välttää epäonnistumisia. Heidän huomionsa suuntautuu asioiden tekemiseen ja menestymiseen. Heille on tärkeää oma rooli ja se, miltä asiat näyttävät.Neloset ovat herkkätunteisia, lämpimiä ja havainnoivia. Nelosia motivoi tarve ilmaista tunteitaan ja tulla ymmärretyksi, etsiä elämän tarkoitusta ja välttää tavanomaisuutta. Heidän huomionsa suuntautuu siihen, mitä puuttuu ja mikä on ainutlaatuista. He kuvittelevat jääneensä muiden hylkäämiksi ja haluavat erottua yksilöinä. Nelonen on yksi yleisimmistä hahmoista lastenkirjallisuudessa. Yleensä sillä on prinsessan tai naispäähenkilön rooli . Miesnelosista käytetään nimitystä melankolikko. Molempiin sukupuoliin pätevät kuitenkin samat ominaisuudet.Viitosilla on tiedon tarve, he ovat sisäänpäinkääntyneitä, uteliaita, analyyttisiä ja sisäistä näkemystä omaavia. Viitosia motivoi tarve tietää ja ymmärtää kaikki, olla itseriittoisia ja välttyä näyttämästä naurettavalta. Heidän huomionsa kiinnittyy tosiasioihin, yksityisyyteen ja autonomiaan. He välttelevät tyhjyyttä ja ovat tarkkoja reviiristään. Kuutoset ovat vastuuntuntoisia, luotettavia ja lojaaleja perhettä, ystäviä, ryhmiä ja periaatteitaan kohtaan. Heidän persoonansa vaihtelevat laajasti varautuneesta ja pelokkaasta suorasukaiseen ja vahvasti omaa kantaansa puolustaviin. Kuutosia motivoi turvallisuuden tarve. He luotaavat kätkettyjä tarkoituksia ja heidän huomionsa suuntautuu ympäristön uhkiin ja epävarmuuksiin. He ovat lojaaleja tiimissä.Seitsikot ovat energisiä, eloisia ja optimistisia. He haluavat olla myötävaikuttamassa maailmaan. Seitsikoita motivoi tarve olla iloisia ja suunnitella nautittavia harrastuksia, myötävaikuttaa maailmaan ja välttää kärsimystä ja kipua. Heidän huomionsa suuntautuu kiehtoviin mahdollisuuksiin ja optimistiseen tulevaisuuteen. He etsivät aina vaihtoehtoja. Seikkailijat esiintyvät saduissa ja tarinoissa yleisimmin miespäähenkilöiden roolissa .Kahdeksikot ovat suoria, itseensä luottavia, itsevarmoja ja suojelevia johtajia. Kahdeksikkoja motivoi tarve olla itsevarmoja ja vahvoja ja vältää tuntemasta itseään heikoiksi ja riippuvaisiksi. Heidän huomionsa kiinnittyy vaikutusvoimaan ja kontrolliin. Heille on tärkeää oikeudenmukaisuus. Kahdeksikkojen rooli liittyy kirjallisuudessa johtajiin, armeijaan ja virkavaltaan, mutta saa myös suojelevia, äidillisiä piirteitä.Yhdeksiköt ovat vastaanottavaisia, hyväluontoisia ja toisia tukevia. He etsivät yhteyttä toisiin ihmisiin ja heitä ympäröivään maailmaan. Yhdeksikköjä motivoi tarve pitää yllä rauhaa, sulautua toisiin ja välttää konflikteja. He ovat taitavia ryhmätyössä. Yhdeksikköjen huomio kiinnittyy toisten ihmisten näkökulmiin ja tavoitteisiin sekä harmonisuuteen. Itse hän pysyy mieluiten taustalla.Jokaisella ihmisellä nähdään teorian mukaan siis olevan päätyyppi, joka kertoo suurimmilta osin henkilön käytöksestä. Se on keskeisin selviytymisstategiamme. Ihmisen on kuitenkin mahdollista mukautua erilaisiin tilanteisiin, ja erilaisien ihmisten kanssa ja eri elämänvaiheissa persoonat muuttavat strategioitaan ja käytöstään. Esimerkiksi henkilö saattaa työpaikallaan vaikuttaa toimivan ratkaisevasti erilaisessa roolissa kuin kotonaan. Tämä on enneagrammiteorian mukaan kuitenkin näennäistä ja mahdolliset roolit juontuvat kuitenkin pohjimmiltaan päätyypistä ja selittyvät sen kautta. Henkilö ei voi muuttaa päätyyppiään, mutta sen repertuaari on todellisuudessa stereotyyppistä luokistusta laajempi. Tähän liittyvät siivet eli rinnakkaistyypit. Siivet ovat käytöstä avartava mahdollisuus, joka tekee jokaisesta ihmisestä yksilöllisen. Siipiä on aina kaksi, mutta niistä toinen on yleensä painottuneempi. Ne sijaitsevat suoraan päätyypin vieressä ja yhdessä päätyypin kanssa muodostavat persoonallisuuskartan.


title: Persoonallisuusenneagrammi

text: Siivet vaikuttavat voimakkaasti käytökseen. Ne ovat siis käyttäytymismalleja, jotka henkilö saattaa tuntea yhtä omakseen kuin päätyylinkin. Mikäli analyysia tehtäessä henkilö ei siis osaa tehdä päätyypin valintaa kahden vierekkäisen tyypin väliltä, siipien vaikutus on todennäköisesti hyvin suuri. Tällöin kasvusuunnat ratkaisevat päätyypin. Siipien on arvioitu vaikuttavan käytökseen noin 1–49%. Tästä syystä saadakseen kokonaisvaltaisen kuvan persoonallisuudesta Suomen Enneagrammikeskus on kehottanut käyttäjiä lukemaan läpi myös siipien kuvaukset.


title: Persoonallisuusenneagrammi

text: Luettelo siivistä:


title: Persoonallisuusenneagrammi

text: Enneagrammikuviossa jokaisessa päätyypissä on kaksi nuolta; toinen lähtee tyypistä ja toinen taas osoittaa sitä kohti. Toinen kuvaa stressi- ja toinen lepokäytöstä. Kyse on siis strategioista, joita henkilö ei välttämättä liitä suoraan itseensä yhtä kiinteästi kuin siipiä, mutta tietää toimivansa tietyissä tilanteissa erilaisessa roolissa kuin normaalisti. Kasvusuuntiin liikkuminen on tyypillistä myös haettaessa yhteisiä vuorovaikutussuhteita uuden tuttavuuden kanssa. Suunnat vaikuttavat huomattavasti vuorovaikutukseemme ja ovat ainut tie ulos omalta siipien rajaamalta pääkentältä. Mikäli henkilö tuntee stressikäytöksensä tai osaa määritellä, millaista käytöstä hän pitää erityisen stressaavana, on päätyyppi helppo tunnistaa myös tätä kautta.


title: Persoonallisuusenneagrammi

text: Stressisuuntana toimii kustakin tyypistä lähtevän nuolen päässä oleva tyyppi. Stressisuunta toimii yleensä paineisessa ja uhkaavassa tilanteessa, jolloin oman tyypin keinot on käytetty loppuun ja henkilö alkaakin käyttäytyä omasta tyypistä poispäin liikkuvan nuolen kohdalla olevan tyypin tavalla. Stressisuunta ei tarkoita vain kielteistä tilannetta ja kokemuksia, vaan stressisuunta saa henkilön toimimaan tietyllä tavalla selvitäkseen tilanteesta. Stressisuunta voi tuottaa uusia ja energisiä ratkaisuja. Jotkut tyypit kokevat stressisuuntaan liikkumisen hyvin luonnllisena ja helpompana, sillä leposuuntaan liikuminen vaatii avautumista. Kuitenkin lähtökohtaisesti tyyppien oletetaan vieroksuvan stressisuuntaan etenemistä ja vuorovaikutusta tyylin kanssa.


title: Persoonallisuusenneagrammi

text: Tyylien stressisuunnat:


title: Persoonallisuusenneagrammi

text: Leposuunnaksi kutsutaan tyyppiä, jolta henkilö imitoi käytöstään ollessaan levollisessa ja turvallisessa ympäristössä, ja myös kokee kyseisen toiminnan rentouttavana. Näin voi ihminen saada käyttöönsä toisen persoonallisuustyypin vahvuuksia ja positiivisia ominaisuuksia. Tämä suunta toimii usein henkilön ollessa vapautuneessa ilmapiirissä, rentoutuneessa tilassa. Leposuunta merkataan enneagrammikuviossa saapuvalla nuolella.


title: Persoonallisuusenneagrammi

text: Tyylien leposuunnat:


title: Persoonallisuusenneagrammi

text: Kun enneagrammityylit muistuttavat joltain osin toisiaan, puhutaan näköistyyleistä. Jo rakenteensa puolesta toisiinsa liittyvillä tyyleillä (siivet ja kasvusuunnat) näköisyys on ilmeistä, mutta myös toisiinsa liittymättömien tyylien välillä voidaan löytää näköisyyttä, joka usein tulee esiin väärän enneagrammityylin valintana ihmisen suorittaessa analyysia. Näköistyylit kuvaavat sitä, mihin tyyleihin tietyn tyypin edustajilla on taipumusta, halu tai kyky samaistua. Ihmiset saattavat esimerkiksi idolisoida tietyn tyypin piirteitä ja arvostusten kautta liittää itsensä väärään tyyppiin. Samoin näköistyylit saattavat tulla esiin tilanteessa, jossa tutkija suorittaa analyysia asiakkaalle ja epähuomiossa sotkee omia arvostuksiaan tutkimustuloksiin. Näköistyylit kuvaavat siis samantyylisiä tyyppejä, joiden edustajat on helppo sekoittaa ja joiden jäsenet samaistuvat helposti toisiinsa. Näköistyylien voi samaistumisen vuoksi olla helpompi ymmärtää toisiaan. Samaistumisen kohteiden määrä vaihtelee tyypistä riippuen ja se voi olla voimakkuusasteeltaan joko tyypillistä tai vahvaa.


title: Persoonallisuusenneagrammi

text: Eri tyylien samaistumisen kohteet:


title: Persoonallisuusenneagrammi

text: Teorian mukaan jokaisella ihmisellä on olemassa kolme voimavarakeskusta, tunne-, ajattelu- sekä toimintakeskus. Keskuksen valinta perustuu suurimmilta osin siihen, minkä elementin ja motiivin perusteella ihminen tekee päätöksiä elämässään. Toiset tyypit tekevät valintoja ensisijaisesti tunnepohjalta, toiset taas järjen tai intuition kautta. Yleensä yksi keskuksista on hallitsevin ja toiset alisteisia. Myös persoonien heikkoudet, arvostukset ja pelot määräytyvät osin sen mukaan, mikä keskus tyypillä on vallitseva.


title: Persoonallisuusenneagrammi

text: Tunnekeskukseen kuuluvat kakkonen, kolmonen ja nelonen. Se on merkitty oheiseen kuvioon punaisella. Tunnekeskuksen tyylit keskittyvät syvimmiltään yhteyteen, ihmissuhteisiin ja materiaalisesta maailmasta riippumattomuuteen ja sielullisuuteen. Tunnekeskuksen ihmisten yhteisenä piirteenä on imagon ylläpitäminen, jonka kääntöpuolena ilmenee häpeä. Kaikki tyypit suhtautuvat tunnekeskukseensa eri tavoin.Ajattelukeskukseen kuuluvat viitonen, kuutonen ja seitsikko. Kuviossa ajattelukeskus on sininen. Ajattelukeskuksen tyylit keskittyvät asioiden hahmottamiseen, tiedostamiseen ja todellisuuden perimmäisen tarkoituksen ymmärtämiseen. Ajattelukeskuksen ihmisten toimintaan vaikuttaa suhde pelkoon, johon kaikki keskuksen tyylit suhtautuvat omalla tavallaan. Tyyppejä motivoi tarve turvallisuuteen pelon tunteen lieventämiseksi.Toimintakeskusta kutsutaan myös vaisto- ja intuitiokeskukseksi, sillä katsantotavasta riippuen toisen impulsseista voidaan nähdä johtavan kyseisen keskuksen tyyppien toiminnallisuutta. Toimintakeskus on merkitty kuvioon vihreällä värillä. Toimintakeskukseen sijoittuvat kahdeksikko, yhdeksikkö ja ykkönen. Tyylit keskittyvät liikkeeseen, aikomukseen ja toteuttamiseen. Vaistokeskukseen kuuluvilla ihmisillä on taipumus itsensä unohtamiseen ja oman elämänsä tärkeimpien asioiden, tavoitteiden ja tunteiden laiminlyömiseen. Heidän yhteisenä heikkoutenaan on viha kaikkea sellaista kohtaan, joka ei heidän mielestään ole niin kuin pitäisi. Tyypit suhtautuvat vihaan ja toiminnallisuuteen eri tavoin.Enneagrammit ovat lähtökohtaisesti itsetutkiskelun työkalu, mutta ihmisen käytöksellä on väistämättä vaikutusta myös ympäröiviin ihmisiin. Alaryhmät eli ihmissuhdestrategiat sekä viestintästategiat kuvaavat kunkin tyypin tapaa ilmaista itseään ja toimia ihmissuhteissa.


title: Persoonallisuusenneagrammi

text:
Jokaiselle tyypille on määritelty myös asioiden lähestymistapa ongelmatilanteissa. Se on riippuvainen kategoriasta, johon persoona viestintästrategioiltaan kuuluu.
Jokaisella enneagrammityylillä voidaan nähdä olevan alaryhmiä, jotka kuvaavat persoonan ihmissuhdestrategioita. Alaryhmiä kuvataan kolmessa kategoriassa; itsesuojelu sekä seksuaalinen ja sosiaalinen strategia. Nämä strategiat vaikuttavat omalla tavallaan jokaisessa enneagrammityylissä. Yleensä jonkin kategorian merkitys yksilölle on suurempi kuin kahden muun, ja sillä on vaikutusta persoonallisuuteemme.


title: Persoonallisuusenneagrammi

text: Itsesuojelun alaryhmässä korostuu ihmisen suhde itseen ja elämässä selviytyminen. Itsesuojelua painottavalle henkilölle on tärkeää elämän turvallisuus. Päätöksenteossa hän toimii yleensä yksin. Itsesuojelustrategiat kuvaavat tapaa, jolla persoonat pyrkivät takaamaan turvallisuuden tunteen.


title: Persoonallisuusenneagrammi

text: Tyylien strategiat itsesuojeluun:


title: Persoonallisuusenneagrammi

text: Kahdenkeskisessä eli seksuaalisessa alaryhmässä korostuu ihmisen suhde toiseen ihmiseen. Yleensä käsittelyssä on parisuhde. Tällainen henkilö hakee intiimiä ihmisuhdetta. Päätöksenteossa hän pohtii asiaa kahden kesken yhden tai useamman ystävänsä kanssa.


title: Persoonallisuusenneagrammi

text: Tyyppejä parisuhteessa leimaavat ominaisuudet ovat seuraavat:


title: Persoonallisuusenneagrammi

text: Sosiaalisessa alaryhmässä korostuu ihmisen suhde ryhmään ja toimiviin sosiaalisiin suhteisiin. Tällainen henkilö haluaa olla tärkeä ryhmän jäsen. Päätöksenteossa hän tarvitsee yleensä toisia ihmisiä oman mielipiteensä muodostamiseen. Sosiaalinen kategoria kuvaa ihmisen toimintaa yhteisössä.


title: Persoonallisuusenneagrammi

text: Sosiaaliset piirteet tyypeittäin:


title: Persoonallisuusenneagrammi

text: Teoria kuvaa viestintästrategiat eli viestintätavat kahdessa kategoriassa; puheviestinnän tapa sekä viestintätyyli.


title: Persoonallisuusenneagrammi

text: Persoonallisuusenneagrammiteorian mukaan jokaisella enneagrammityylillä on myös oma viestintätyylinsä, joka on sille vahvasti ominainen. Asioiden esittämisen tavat vaihtelevat etenkin ilmaistaessa negatiivisia asioita. Viestintätyylien erot tulevat esille mm. puhetavoissa, jotka ilmentävät eri personallisuustyylien tapaa painottaa sanomaansa ja varmistaa sen perillemeno.


title: Persoonallisuusenneagrammi

text: Puheviestinnän tavat tyypeittäin:


title: Persoonallisuusenneagrammi

text: Enneagrammityylit voidaan ryhmitellä viestintätyyleinä kolmeen ryhmään: dynaamiset (3, 7, 8), yhteyttä korostavat (1, 2, 6) ja syvälliset (4, 5, 9) viestintätyylit. Dynaamiset edustavat voimakasta asiaan paneutumista ja energisyyttä. Tyypin edustajilla on vahvoja visioita ja ottavat ryhmässä helposti johtavan aseman. Yhteyttä korostavat tyypit taas puoltavat sosiaalisuutta viestinnässä. Ryhmän jäsenten päätökset ovat harkittuja ja he panostavat verkostojen luomiseen. Syvällinen viestintätyyli puolestaan korostaa monipuolista paneutumista ulkoisiin ja sisäisiin tekijöihin. Asioiden prosessointi on monipuolista ja tyyli pohdiskeleva.


title: Persoonallisuusenneagrammi

text: Vuorovaikutuksessa tiettyyn ryhmään kuuluvat tyylit muistuttavat toisiaan, mikä näkyy mm. aktiivisuutena tai passiivisuutena ja energisoitumisena viestintätilanteessa. Kunkin enneagarammityylin motivoituminen viestintätilanteeseen on kuitenkin erilainen. Viestintätyylit vaihtelevat asian ja tilanteen mukaan, puhujan roolista ja statuksesta riippuen, joten viestintätyylistä ei voi suoraan päätellä, mitä enneagrammityyliä henkilö edustaa.


title: Persoonallisuusenneagrammi

text: Lähestymistapa kuvaa selviytymisstrategiaa, jolla tietyn tyypin ihmiset ovat oppineet lähestymään sosiaalisia ongelmanratkaisutilanteita. Ne ovat kytköksissä viestintätyyleihin.Enneagrammitietämystä voidaan soveltaa työyhteisöjen kehittämiseen. Mikäli työyhteisön toimivuus mitataan työntekijöiden onnellisuutena tai työn etenemisen tehokkuutena, on tärkeää, että jokainen yhteisössä toimiva henkilö on sijoitettu hänelle sopiviin tehtäviin. Luonnollisen kierron kautta työnantajat rekrytoivat mielestään soveltuvia alaisia ja toivovat heidän hoitavan työnsä ansiollisesti. Psykologiset teoriat helpottavat työntekijöiden rekrytoimista ja vähentävät turhien koulutusten määrää epäsoveltuneille työntekijöille.


title: Persoonallisuusenneagrammi

text: Enneagrammiteorian lähtökohtana on, että jokaisella ihmisellä on heikkouksia ja vahvuuksia ja näiden tiedostaminen helpottaa hänen sijoittamistaan yritykseen tai oikealle opintoalalle. Projektityöskentelyssä ryhmän dynamiikan hahmottamisen kannalta on tärkeää, että ryhmän jäsenet tiedostavat erilaiset työskentelytapansa ja osaavat käyttää vahvuuksiaan oikein. Huomion arvoista on myös, mitä vastuualueita ryhmän jäsenille annetaan ja missä työnvaiheissa he ovat mukana. Ryhmän rakentumisen ennalta-arviointi säästää konflikteilta projektivaiheessa.


title: Persoonallisuusenneagrammi

text: Ryhmätyön merkitys on noussut huomattavasti työyhteisöissä 2000-luvulla ja esimiesten aseman ja auktoriteetin voidaan näin nähdä heikentyneen. 2000-luvulla johtamisesta on tullut paljon muutakin kuin sääntöjen ja määräysten asettamista ja esimiehet joutuvat valitsemaan uusien johtamisstrategioiden väliltä. Enneagrammiteoria erittelee jokaiselle tyylille ominaisen johtamistyylin sekä vahvuudet ryhmä- ja projektityössä.


title: Persoonallisuusenneagrammi

text: Kunkin tyylin ominaiset roolit ryhmätyössä sekä esimiehinä:


title: Persoonallisuusenneagrammi

text: Suuren kysynnän vuoksi The Enneagram Institute (Research, Development & Applications) on tuottanut vuonna 2007 kattavan tutkimuksen tyyppien välisistä vuorovaikutussuhteista. Tutkimus koskee kahden ihmisen välistä kommunikaatiota, elämänarvoja, odotuksia sekä toimintamalleja ja kertoo, mitkä strategiat ja elementit potentiaalisimmin kussakin ihmissuhteessa muodostuvat kompastuskiviksi ja mitkä asiat puolestaan helpottavat kanssakäymistä.


title: Persoonallisuusenneagrammi

text: Tyyppikohtainen luokitus koskien parisuhdetta esitellään täällä "(englanniksi)".


title: Persoonallisuusenneagrammi

text: Jokaisella enneagrammityylillä on oma sokea alueensa, heikkoutensa, joka voi vaikuttaa ihmisen käyttäytymiseen ongelmia tuottavasti. Sokeaa aluetta nimitetään myös alkuvoimaksi, peruskiusaukseksi tai kuolemansynniksi. Tyypillistä tälle heikkoudelle on, että siihen ei osata suhtautua tapainoisesti ja ylilyönnit molempiin suuntiin (sallimisessa ja kieltämisessä) ovat yleisiä. Sokeasta alueesta on johdettu jokaiselle tyylille myös oma kasvun suunta, hyve, jonka henkilö kokee tavoittelemisen arvoiseksi.


title: Persoonallisuusenneagrammi

text: Heikkoudet ja hyveidealisointi:


title: Persoonallisuusenneagrammi

text: Kunkin tyylin edustajilla nähdään olevan erilaiset torjunnan kohteet, jotka liittyvät heidän välttämiinsä asioihin ja tätä kautta vaikuttavat persoonan tekemiin elämänvalintoihin. Torjunnan kohteet kertovat siitä, mitä asioita ihminen pitää elämässä epämiellyttävinä ja pyrkii pois niistä kaikin keinoin. Liika torjunta ja välttely saattaa tuottaa epämieluisia lopputuloksia ja johtaa kärjistymiin.


title: Persoonallisuusenneagrammi

text: Torjunnankohteet tyypeittäin:


title: Persoonallisuusenneagrammi

text: Puolustusmekanismit ovat tapa selvitä tilanteista ja elämänkäänteistä, ja niiden kautta prosessoidaan torjunnankohteita. Mekanismi on tekniikka, jolla ihmiset teorian mukaan pyrkivät selviämään eteenpäin elämässään ja suojelevat itseään. Puolustautumismekanismit saattavat aktivoitua myös positiivisessa ympäristössä, jossa mielensisäiset prosessit ovat keskiössä. Tällaisia tilanteita ovat mm. erilaiset oppimisympäristöt sekä ryhmätyötilanteet.


title: Persoonallisuusenneagrammi

text: Puolustusmekanismit tyypeittäin:


title: Persoonallisuusenneagrammi

text: Fiksaumiksi kutsutaan teorian mukaan käyttäytymistapoja, joihin eri enneagrammityylien edustajat voivat juuttua, mikäli niitä ei tiedosteta. Sokeat alueet ovat tyypillisiä fiksaumien aiheuttajia. Ansoiksi puolestaan kutsutaan piirteitä, jotka henkilö tiedostaa vahvasti ja joita arvostaa itsessään, muissa ja elämässä. Ansojen piirteet ovat lähtökohtaisesti myönteisiä, mutta niiden yliviljely saattaa aiheuttaa ongelmia. Ansat ovat ihanteita.


title: Persoonallisuusenneagrammi

text: Tyyppien fiksaumat sekä ansat:


title: Persoonallisuusenneagrammi

text: Teoria puhuu arkkityypeistä ja idealisoinnista käsiteltäessä sitä, miten kukin tyyppi kokee itsensä. Arkkityyppi kertoo, millaista roolia henkilö jäljittelee suhteessa muihin. Kirjallisuustieteessä arkkityypit nähdään tarinan hahmoina, joihin tietynlaiset ihmiset samaistuvat. Arkkityyppejä on mahdollista tavoitella myös siipien ja kasvusuuntien kautta. Idealisointi taas kertoo, mitä mieltä persoona on omista ominaisuuksistaan.


title: Persoonallisuusenneagrammi

text: Idealisointi tyypeittäin:


title: Persoonallisuusenneagrammi

text: Persoonallisuustyyppejä ja niiden välistä kommunikaatiota tutkivia psykologisia järjestelmiä on hyödynnetty yritysmaailmassa konfliktien välttämiseksi ja ryhmätyön tehokkuuden lisäämiseksi. Niiden ymmärryksen uskotaan helpottavan työntekijöiden, opiskelijoiden ja alaisten motivointia ja lisäävän suvaitsevaisuutta. Aiheesta on julkaistu kirjallisia teoksia ja sen piirissä järjestetään koulutuksia ympäri maailmaa. Suomessa perehdytyskurssien järjestämisestä ja yritysmaailman tiedottamisesta enneagrammien suhteen vastaavat Enneagrammikeskus sekä Suomen Enneagrammi ry.


title: Markus Staaf

text: Markus Johan Staaf (s. 17. tammikuuta 1978 Vaasa) on suomalainen elokuvaohjaaja ja -tuottaja.


title: Markus Staaf

text: Staaf aloitti ohjauksen teini-ikäisenä, jolloin hän teki muotinäytöskuvauksia Vaasan Anttilalle. Elokuviin hän siirtyi vuonna 1998, jolloin hän aloitti täyspitkän "Evil's Resurrection" -elokuvan kuvaukset, jotka rahoituksen puutteessa keskeytettiin viikon jälkeen. Seuraavina vuosina tuli "Sipolan teurastaja" (1999), täyspitkä "Epäkuolleet" (2000) sekä "Frankenström" (2001), jonka myynti- ja vuokralevityksen hoitaa Future Film. Vuonna 2003 julkaistiin osittain Future Filmin rahoittama "Bugi Fiction".


title: Lucius Domitius Ahenobarbus (vuoden 54 eaa. konsuli)

text: Lucius Domitius Ahenobarbus (kuoli vuonna 48 eaa.) oli roomalainen sotilas ja poliitikko.


text: Hän vastusti ensimmäisen triumviraatin jäseniä ja erityisesti Julius Caesaria. Ahenobarbus oli vuoden 54 eaa. konsuli ja hän meni naimisiin Marcus Caton siskon Porcian kanssa.


text: Senaatti nimitti hänet Gallian maaherraksi Caesarin jälkeen vuonna 49 eaa., mutta Caesar pakotti hänet antautumaan Corfiumissa. Caesar armahti Ahenobarbuksen joka liittyi Pompeiuksen joukkoon. Ahenobarbus johti Pompeiuksen armeijan vasenta siipeä Farsaloksen taistelussa, jossa hän menehtyi.


title: Albert Luoma

text: Albert Luoma (17. toukokuuta 1856 Oulu – 26. tammikuuta 1913 Turku) oli Turun hovioikeuden asessori ja nuorsuomalaisen puolueen kansanedustaja ensimmäisessä eduskunnassa.


title: Albert Luoma

text: Luoman vanhemmat olivat kunnankirjuri Mathias Luoma ja Elisabet Pelkonen. Hän pääsi ylioppilaaksi 1876, suoritti yleisen oikeustutkinnon 1881 ja sai varatuomarin arvon 1884. Luoma aloitti uransa 1884 Oulun lääninhallituksen varalääninkamreerina ja oli sen jälkeen Raahen kaupungin pormestarina 1884–1907. Viimeksi hän oli Loimaan tuomiokunnan tuomarina 1907 ja Turun hovioikeuden asessorina 1907–1913.


title: Albert Luoma

text: Luoma oli kansanedustajana 1907–1908 edustaen Oulun läänin eteläistä vaalipiiriä. Hän oli jo aiemmin ollut mukana säätyvaltiopäivillä 1904–1906 porvarissäädyn jäsenenä. Luoma oli myös jäsenenä Turun kaupunginvaltuustossa ja oli mukana kirkolliskokouksessa.


title: Albert Luoma

text: Luoma oli naimisissa 1884–1900 Amanda Maria Snellmanin kanssa. Jäätyään leskeksi hän meni uusiin naimisiin vuonna 1901 Sofia Mathilda Stenmanin kanssa. Luoman poika ensimmäisestä avioliitosta oli Akateemisen kirjakaupan pitkäaikainen johtaja Väinö Luoma (1887-1952).


title: Aki Hahto

text: Aki Hahto (s. 18. tammikuuta 1979 Vaasa) on suomalainen muusikko ja näyttelijä.


title: Aki Hahto

text: Hahto valmistui 2004 Lahden Kansanopiston teatterilinjalta. Hahto on näytellyt lukuisissa Vaasan Kaupunginteatterin ja harrastajateattereiden näytelmissä ja musikaaleiss kuten "The Bomb", "Jääkärin morsian" ja "Equus", sekä kotimaisissa elokuvissa kuten "Frankenström" ja "Bugi Fiction". Hahto on myös monipuolinen muusikko; hän laulaa sekä soittaa kitaraa, bassoa ja rumpuja. Hän on ollut mukana lukuisissa yhtyeissä, kuten GKYD, Incendium ja Black Mutant. Hänen veljensä on muusikko Kai Hahto.


title: Julius Saraste

text: Julius Bernhard Saraste (sukunimi vuoteen 1906 Sarlin; 22. lokakuuta 1857 Viitasaari – 28. joulukuuta 1914 Kajaani) oli senaattori, kihlakunnantuomari ja suomalaisen puolueen kansanedustaja.


title: Julius Saraste

text: Sarasteen vanhemmat olivat kanttori Konstantin Ferdinand Sarlin ja Amalia Gustava Kahelin. Hän pääsi ylioppilaaksi 1878, suoritti ylemmän oikeustutkinnon 1884 ja sai varatuomarin arvon 1887. Saraste toimi Juvan, Rantasalmen, Pielisjärven ja Kurkijoen tuomiokuntien vt. tuomarina vuosina 1888–1901. Hän oli Viipurin hovioikeuden apujäsenenä 1901–1902 ja Mäntyharjun tuomiokunnan tuomarina 1902–1903. Vuosina 1903–1906 Saraste oli Turun hovioikeuden hovioikeudenneuvoksena mutta hänet erotettiin tehtävästä poikkeuslain nojalla. Viimeksi Saraste toimi Iisalmen tuomiokunnan tuomarina vuosina 1907–1912 ja 1913–1914. Hän oli myös senaatin oikeusosaston jäsen 1912–1913.


title: Julius Saraste

text: Saraste oli kansanedustajana 1908–1909 edustaen Mikkelin läänin vaalipiiriä.


title: Julius Saraste

text: Saraste oli naimisissa vuodesta 1885 Selma Elisabeth Lachtelin kanssa.


title: Peter Abrahams

text: Peter Abrahams (19. maaliskuuta 1919 Vrededorp, Etelä-Afrikka – 18. tammikuuta 2017 Saint Andrew, Jamaika) oli Englannissa ja Jamaikalla asunut alun perin eteläafrikkalainen kirjailija ja toimittaja, jonka tunnetuin teos "Mine Boy" (1946) oli ensimmäisiä Etelä-Afrikan apartheid-järjestelmän kansainväliseen tietoisuuteen tuoneita teoksia. Abrahams julkaisi uransa aikana toistakymmentä romaania sekä lukuisia sanoma- ja aikakauslehtiartikkeleita. Abrahams pyrki työssään tuomaan esiin ”ei-valkoista” ja ”ei-länsimaista” näkökulmaa maailmaan.


title: Peter Abrahams

text: Abrahams kirjoitti ensimmäiset kertomuksensa 11-vuotiaana. Jo kouluaikanaan hän julkaisi useita tarinoita ja runoja, ja jo vuonna 1938 brittiläinen sanomalehti kirjoitti hänestä artikkelin, jossa häneen viitattiin ”värillisenä poikarunoilijana”. Päätettyään koulunsa hän yritti huonolla menestyksellä saada töitä toimittajana ja päätti lopulta lähteä merille. Hän työskenteli kaksi vuotta merimiehenä ja muutti tämän jälkeen Britanniaan. Uudessa kotimaassaan hän kirjoitti säännöllisesti muun muassa "Daily Worker" -sanomalehteen. Vuonna 1956 Abrahams muutti Jamaikalle, jossa hän toimitti "West Indian Economist" -lehteä ja johti West Indian News -uutisradiota, kunnes keskittyi kirjoittamiseen vuonna 1964. Hänet palkittiin Musgrave Gold Medal -palkinnolla 1994.


title: Peter Abrahams

text: Vuonna 1946 julkaistu romaani "Mine Boy" kuvasi maalta kaupunkeihin muuttaneiden mustien huonoja oloja. Abrahamsin myöhemmissä teoksissa käsiteltiin muun muassa roturyhmien välistä rakkautta.


title: Mark McCarroll

text: Mark Kevin McCarroll (s. 20. lokakuuta 1980 New York, New York) on yhdysvaltalainen koripalloilija, joka edusti kaudella 2009–2010 Korisliigassa pelaavaa UU-Korihaita. 208-senttinen McCarroll on pelipaikaltaan sentteri.


title: Mark McCarroll

text: McCarroll aloitti yliopisto-opintonsa Pittsburghin yliopistossa vuonna 2000. McCarrollin ensimmäinen kausi yliopiston koripallojoukkueessa Pittsburgh Panthersissa päättyi yhden pelatun ottelun jälkeen polvivammaan. Kaudella 2001–2002 McCarroll teki pisteitä 2,8 keskiarvolla pelaamissaan 32 ottelussa. Kaudella 2002–2003 hänen pistekeskiarvokseen 19 ottelussa tuli 1,5. Kausi 2003–2004 oli tilastollisesti McCarrollin yliopistouran paras. Hän pelasi 36 ottelua ja teki niissä keskimäärin 5,5 pistettä ja otti 2,8 levypalloa. Viimeisellä yliopistokaudellaan 2004–2005 hänen pistekeskiarvonsa oli 2,4. Yliopiston jälkeen McCarroll pelasi 6 ottelua yhdysvaltalaista USBL-sarjaa Brooklyn Kingsin joukkueessa.


title: Mark McCarroll

text: Kaudeksi 2007–2008 McCarroll teki sopimuksen Korisliigassa pelaanneeseen Porvoon Tarmoon. Hän voitti tuolloin runkosarjan levypallotilaston 12,4 levypallon ottelukohtaisella keskiarvolla. Tarmon jälkeen McCarroll on pelannut Dominikaanisessa tasavallassa sekä Ruotsissa.


title: Ray Ailus

text: Ray "Reiska" Ailus (s. 18. maaliskuuta 1973) on suomalainen koripallovalmentaja ja pääsarjauransa lopettanut koripalloilija. Vuodesta 2016 lähtien hän on toiminut KTP-Basketin päävalmentajana.


title: Ray Ailus

text: Pelaajaurallaan Ailus pelasi SM-koriksessa 297 runkosarja- ja 45 pudotuspeliottelua. Pelaajana hänen edustamiaan joukkueita pääsarjatasolla ovat olleet hänen kasvattajaseuransa Helsingin NMKY, Torpan Pojat, Espoon Honka, Pyrintö sekä UU-Korihait. Hän voitti Suomen mestaruuden Helsingin NMKY:n riveissä vuonna 1992. Nuorten maajoukkueessa hän pelasi 52 ottelua, joissa pisteitä kertyi 408.


title: Ray Ailus

text: Valmentajauransa Ailus aloitti kaudella 2002–2003 Turun Riennon A-tyttöjen päävalmentajana. Kausi päättyi joukkueen osalta Suomen mestaruuteen. Kaudeksi 2003–2004 Ailus siirtyi valmentamaan Turun Riennon naisten SM-sarjajoukkuetta, joka ensimmäisellä SM-sarjakaudellaan sijoittui Suomen cupissa toiseksi ja runkosarjassa viidenneksi.


title: Ray Ailus

text: Kaudeksi 2004–2005 Ailus siirtyi valmentamaan Sparliigaan noussutta Aura Basketia. Hän johdatti joukkueen historian ensimmäisellään SM-sarjakaudellaan runkosarjassa kolmanneksi. Ailus valittiin Sparliigan vuoden valmentajaksi heti debyyttikaudellaan. Kaudella 2005–2006 Ailus valmensi UU-Korihait runkosarjassa seitsemänneksi. Kaudeksi 2006–2007 Ailus siirtyi valmentamaan KTP-Basketia. Joukkue sijoittui tällöin runkosarjassa kolmanneksi. Ailus aloitti myös kauden 2007–2008 KTP-Basketin päävalmentajana, mutta hänet irtisanottiin 2007 tapaninpäivänä tehtävästä. Syytä irtisanomiselle ei kerrottu julkisuuteen.


title: Ray Ailus

text: Ailus palkattiin Joensuun Katajan päävalmentajaksi tammikuussa 2008. Kaudella 2008–2009 Ailus valmensi Katajan hopealle. Kaudeksi 2009–2010 Ailus siirtyi uudestaan KTP-Basketin valmentajaksi. Hän valmeksi seuraa myös seuraavalla kaudella, jolloin KTP saavutti SM-pronssia. Tämän jälkeen hän toimi Suomen nuorisomaajoukkueiden valmentajana. Kauden 2012–2013 Ailus vietti Turun NMKY:ssä, joka pelasi Divisioona B:ssä. Vuonna 2013 hän siirtyi ensimmäistä kertaa valmentamaan ulkomaille tehtyään sopimuksen Solna Vikingsin kanssa.


title: Ray Ailus

text: Solnassa Ailus vietti kaksi vuotta, eikä valmentanut missään kaudella 2015–2016. Hän teki paluun Korisliiga-valmentajaksi kaudeksi 2016–2017 tehtyään KTP-Basketin kanssa sopimuksen.


title: Kalle Viljakainen

text: Carl (Kalle, Kaarlo) Viljakainen (18. maaliskuuta 1853 Joroinen – 17. huhtikuuta 1913 Helsinki) oli sanomalehdentoimittaja ja nuorsuomalaisen puolueen kansanedustaja. Viljakainen oli yli 20 vuotta tamperelaisen Aamulehden päätoimittaja.


title: Kalle Viljakainen

text: Viljakaisen vanhemmat olivat talollinen Peter Viljakainen ja Ulla Maria Pöyhönen. Hän pääsi ylioppilaaksi Kuopion Lyseosta 1872, opiskeli jonkin aikaa kieliä Helsingin yliopistossa ja toimi sitten helsinkiläisten lehtien aputoimittajana. Viljakainen oli päätoimittajana Viipurissa ilmestyneessä "Ilmarinen"-lehdessä 1880–1884 ja tamperelaisessa "Aamulehdessä" 1884–1905.


title: Kalle Viljakainen

text: Viljakainen kannatti raittiusaatetta ja perusti Tampereen Raittiusseuran, jonka puheenjohtajana hän toimi 1885-1899. Hänen asemansa Aamulehden päätoimittajana oli muutaman kerran vaarassa, kun Tampereen väkijuomakauppiaat yhdessä paikallisten ruotsalaisten kanssa yrittivät vaikuttaa "Aamulehden" kirjoitteluun. Viljakainen alkoi kallistua vähitellen nuorsuomalaisten kannattajaksi, ja hän oli myös mukana perustamassa Päivälehteä. Hän joutui tämän vuoksi riitoihin "Aamulehden" johtokuntaa hallitsevien vanhasuomalaisten kanssa. "Aamulehden" uutisointi kenraalikuvernööri Nikolai Bobrikovin murhasta 1904 johti lehden lakkauttamiseen määräajaksi. Niinpä Viljakainen sai lehden johtokunnalta viimeisen varoituksen, ja lopulta hänet erotettiin päätoimittajan paikalta 1905. Samoihin aikoihin myös muita nuorsuomalaisten kannattajia erosi lehden johtokunnasta, ja "Aamulehdestä" tuli vanhasuomalaisuutta edustaneen Suomalaisen puolueen äänenkannattaja Tampereella. Viljakainen oli "Tampereen Sanomien" toimittajana 1905–1906 ja työskenteli sitten useiden nuorsuomalaisten lehtien toimittajana 1906–1913.


title: Kalle Viljakainen

text: Viljakainen oli kansanedustajana 1907–1913 ja edusti Hämeen läänin pohjoista vaalipiiriä. Hän kuoli kesken edustajakautensa ja hänen tilalleen eduskuntaan tuli nuorsuomalaisten Eemil Linna. Viljakainen oli jo aiemmin ollut mukana säätyvaltiopäivillä porvarissäädyn jäsenenä vuosina 1894–1906. Hän oli myös Tampereen kaupunginvaltuuston jäsen vuodesta 1895.


title: Kalle Viljakainen

text: Viljakainen oli naimaton.


title: Robert Ruohtula

text: Robert Ruohtula (15. marraskuuta 1853 Kuhmoinen – 8. toukokuuta 1914 Luhanka) oli kauppias, maanviljelijä ja suomalaisen puolueen kansanedustaja.


title: Robert Ruohtula

text: Ruohtulan vanhemmat olivat maanviljelijä Jonas Jonaksenpoika ja Fredrika Jonaksentytär. Ruohtula viljeli omistamaansa Ruohtulan taloa Luhangassa ja hänellä oli siellä myös kauppaliike noin 20 vuoden ajan. Tämän ohella Ruohtula oli perustamassa Luhangan säästöpankkia ja toimi pankin kamreerina 1900–1914.


title: Robert Ruohtula

text: Ruohtula oli kansanedustajana 1911–1914 edustaen Mikkelin läänin vaalipiiriä. Hän oli myös Luhangan kuntakokouksen ja kunnallislautakunnan puheenjohtajana.


title: Robert Ruohtula

text: Ruohtula oli naimisissa vuodesta 1874 Amanda Antintyttären kanssa. Ruohtula tunnettiin Luhangassa harvapuheisena mutta huumorintajuisena miehenä ja hänestä on jäänyt muistiin sanonta "Sitä mieltä minäkin, sanoi Ruohtula valtiopäivillä".


title: Steve Smith (koripalloilija)

text: Steve Smith (s. 28. heinäkuuta 1981) on yhdysvaltalainen koripalloilija. Hän edusti kaudella 2006–07 Korisliigassa pelaavaa Lappeenrannan NMKY:tä ja voitti joukkueen mukana Suomen cupin 2006. Kaudet 2007–08 sekä 2008–09 Smith edusti KTP-Basketia.


title: Saariston Lapset (yhtye)

text: Saariston Lapset on vuosina 1998-2002 toiminut yhtye Rovaniemeltä. Kokoonpano: Jukka Saaristo koskettimet ja rumpukoneen ohjelmointi, Mika Saaristo kitara ja rumpukoneen ohjelmointi, Tuomas Saaristo koskettimet.


title: Saariston Lapset (yhtye)

text: Saksalaisen Tug Records:n alamerkki Humppa Records julkaisi Kaasuhellan Käyttöohje -albumin vuonna 1999. Musiikkia on kuvailtu psykedelian, pelimusiikin, humpan, punk-rockin, huumorin ja avantgarden sekoitukseksi.


title: Kalle Kustaa Pykälä

text: Karl Gustaf (Kalle Kustaa, K.K.) Pykälä (9. joulukuuta 1864 Nastola – 2. lokakuuta 1915 Muolaa) oli maanviljelijä ja Maalaisliiton kansanedustaja.


title: Kalle Kustaa Pykälä

text: Pykälän vanhemmat olivat maanviljelijä Antti Matinpoika ja Erika Sofia Heikintytär. Hän oli uitto- ja metsätöissä ja toimi työnjohtajana ja rakennuspuuseppänä Helsingissä 1881–1894. Vuodesta 1894 Pykälä oli ensin lampuotina ja sitten itsenäisenä maanviljelijänä Muolaassa. Hän toimi myös asioitsijana ja Vuosalmen yhteismetsän osakkaiden asiamiehenä sekä harjoitti mylly- ja sahaliikettä. Sotilasarvoltaan Pykälä oli jefreitteri.


title: Kalle Kustaa Pykälä

text: Pykälä oli kansanedustajana 1907–1915 edustaen Viipurin läänin itäistä vaalipiiriä. Hän edusti Maalaisliitossa populistista herravihaa korostanutta linjaa, joka arvosteli yhteiskunnan epäkohtia ja vallanpitäjiä. Pykälän usein toistama lause oli, että "Herroja pittää eppäillä...". Pykälä sai aikanaan kuuluisuutta tultuaan kerran paljain jaloin eduskunnan täysi-istuntoon. Hän saapui sinne Helsinkiin suuntautuneen saunareissun ja ravintola Königin pistäytymisen jälkeen. Eräissä eduskuntavaaleissa 1910-luvulla Pykälän vaalikampanjan tunnuslauseena oli "Valitkaa minut, niin lippalakit halpenevat".


title: Kalle Kustaa Pykälä

text: Pykälä kuoli salamurhan uhrina 2. lokakuuta 1915 kun hänet ammuttiin ikkunan läpi kotitalonsa saunaan. Teosta syytettiin muolaalaisen valtiopäivämiehen Juho Aataminpoika Poutiaisen (1818–1904) poikaa Matti Poutiaista. Matti Poutiainen onnistui piileskelemään poliisia kotinsa lähellä olleessa metsässä niin että häntä ei saatu pidätettyä ja ensimmäisen maailmansodan jälkeen Poutiainen muutti Yhdysvaltoihin jossa hän myös kuoli. Pykälän murhan motiiviksi arveltiin Vuosalmen lahjoitusmaiden yhteismetsän jaosta syntynyttä riitaa. Pykälän murhan tutkimuksissa murhan motiiviksi osoittautui kosto siitä, että hän oli oikeudessa paljastanut väärän valan vannoneen todistajan.


title: Kalle Kustaa Pykälä

text: Pykälä oli naimisissa vuodesta 1890 Karoliina Vanhalan kanssa. Heidän tyttärensä Bertta Leppälä (1891–1966) toimi myös jonkin aikaa Maalaisliiton kansanedustajana ja oli naimisissa Maalaisliiton kansanedustajan Juhani Leppälän kanssa.


title: Tahvo Riihelä

text: Tahvo Riihelä (11. toukokuuta 1865 Virolahti – 20. huhtikuuta 1914 Luumäki) oli maanviljelijä ja nuorsuomalaisen puolueen kansanedustaja.


title: Tahvo Riihelä

text: Riihelän vanhemmat olivat maanviljelijä Rietu Riihelä ja Eva Tuomaantytär. Hän toimi maanviljelijänä Luumäellä vuodesta 1897 alkaen.


title: Tahvo Riihelä

text: Riihelä oli kansanedustajana 1907–1914 edustaen Viipurin läänin läntistä vaalipiiriä. Hän oli jo aiemmin ollut mukana säätyvaltiopäivillä talonpoikaissäädyn jäsenenä vuosina 1904–1906. Riihelä toimi myös Luumäen kunnallislautakunnan esimiehenä.


title: Tahvo Riihelä

text: Riihelä oli naimisissa vuodesta 1897 Eva Liisa Hytin kanssa.


title: Nazareth (albumi)

text: Nazareth on samannimisen yhtyeen ensialbumi vuodelta 1971. Tyyliltään se edustaa blues-vaikutteista hard rockia.


title: Nazareth (albumi)

text: Albumi sai hyvän vastaanoton kriitikoilta, vaikka ei ollutkaan myynnillinen menestys Britanniassa. Singlenä julkaistut "Dear John" ja "Morning Dew" saivat jonkin verran listamenestystä mm. Ranskassa ja Saksassa, ja tämän ansiosta yhtye pääsi kiertämään Eurooppaa laajemmalti. Pohjois-Amerikassa Warner Bros julkaisi "Morning Dew"-kappaleen editoituna versiona, mutta ilman menestystä.


title: Nazareth (albumi)

text:
Albumin ovat julkaisseet remasteroituna muun muassa Castle (1999), Eagle Records (2002) ja Salvo (2009 yhdessä "Exercises"-albumin kanssa) .
sekä:


title: Luettelo maista, joissa on vasemmanpuoleinen liikenne

text: Tämä on luettelo valtioista ja alueista, joissa on nykyisin vasemmanpuoleinen liikenne.


title: Exercises

text: Exercises on Nazareth-yhtyeen toinen albumi. Se julkaistiin kesäkuussa 1972.


title: Exercises

text: Albumilla yhtye hylkäsi ensimmäiseltä levyltä ja live-esiintymisistään tutun hard rock-vaikutteisen soitannan ja keskittyi säveltämään pääasiassa akustisia ja progressiivis-vaikutteisia kappaleita. Kitaristi Manny Charltonin mukaan albumilla yhtye yritti säveltää ns. "todellisia" lauluja monimutkaisine sovituksineen hyläten yhtyeen perus-soundin. Albumin tuotti myöhemmin mm. Queen-yhtyettä menestyksekkäästi tuottanut Roy Thomas Baker.


title: Exercises

text: "Exercises" ei menestynyt kaupallisesti ja seuraavalla levyllä "Razamanaz" (1973) yhtye palasi hard rock-juurilleen menestyksekkäästi.


title: Exercises

text: sekä:


title: Toyi toyi

text: Toyi toyi on korkea-askelinen, sotaisa eteläafrikkalainen tanssi, jota tanssittiin erityisesti apartheidin vastaisissa mielenosoituksissa laulun ja huutojen säestämänä. Sanan etymologia on epäselvä, mutta tanssin Etelä-Afrikkaan toivat ANC:n sotilaskoulutuksesta Zimbabwesta tai Itä-Euroopasta Etelä-Afrikkaan palanneet aktivistit.


title: Toyi toyi

text: Toyi toyita käytetään edelleen eteläisessä Afrikassa poliittisen protestin välineenä. Maaliskuussa 2008 Zimbabwen poliisi kielsi maassa toyi toyin esittämisen vaalien alla vedoten sen synnyttämiin väkivaltaisuuksiin.


title: Carol Lindroos

text: Carol Oskar Eugen Lindroos (29. toukokuuta 1930 Pohja – 9. joulukuuta 2001 Helsinki) oli suomalainen kiekonheittäjä. Hän voitti kiekon Suomen mestaruuden vuosina 1953, 1954, 1955, 1957, 1958 ja 1961. Hopealla hän oli vuosina 1962 ja 1964 sekä pronssilla 1959, 1960 ja 1963.


title: Carol Lindroos

text: Lindroos heitti 6. lokakuuta 1954 Jugoslaviassa 51,58 m ja rikkoi Kalevi Kotkaksen 17 vuotta vanhan Suomen ennätyksen. Kaikkiaan Lindroos paransi Suomen ennätystä viidesti. Ennätyksensä 55,79 m hän heitti maaottelussa vuonna 1960. Hän edusti Suomea EM-kisoissa vuosina 1954, 1958 ja 1962. Tukholman kisoissa 1958 hän sijoittui seitsemänneksi.


title: Carol Lindroos

text: Lindroos osallistui 36 maaotteluun, joista voitti 16. Seuratasolla hän edusti Karjaan Uraa, Turun Urheiluliittoa ja HIFK:ta.


title: Jalkapallon naisten Euroopan-mestaruuskilpailut 2001

text: Vuoden 2001 jalkapallon naisten Euroopan-mestaruuskilpailut olivat kahdeksannet UEFA:n järjestämät naisten EM-kisat. Ne pelattiin Saksassa 23. kesäkuuta–7. heinäkuuta 2001. Ottelupaikkakuntina toimivat Jena, Erfurt, Aalen, Ulm ja Reutlingen.


text: 3 maalia


text: 2 maalia


title: Home Junior

text: Home Junior on palokkalainen vuonna 2005 perustettu rock-trio, joka voitti Ääni ja vimma -yhtyekilpailun keväällä 2008. Yhtye on julkaissut varhaisten demojen lisäksi "The Last Supper" -pitkäsoiton alkuvuodesta 2008 sekä "Lunatic Asylum" -EP:n loppuvuodesta 2006. Northern Swing- levy-yhtiön kanssa yhtye on julkaissut "Eternal Play" -EP:n syksyllä 2008 ja "Christine's Road" -pitkäsoiton alkuvuodesta 2009.


title: Home Junior

text:
Vuonna 2004 Joona, Eetu ja Roope soittivat ensimmäisen kerran yhdessä, Joonan aloittaessa silloin rumpujen soiton. Yhtye toimi vielä silloin eri nimillä sekä ilman basistia, Roopen soittaessa kitaraa. Vuoden 2005 alkupuolella Roope vaihtoi kitaran bassoon ja yhtye sai nykyisen muotonsa. Home Junior nauhoitti itse omilla laitteillaan kesällä 2005 demopitkäsoiton, "Stanleyn".
Vuoden 2006 syksyllä yhtye astui ensimmäistä kertaa studioon, jossa he nauhoittivat "Lunatic Asylum" -EP:n. Melko tarkalleen vuoden kuluttua Home Junior nauhoitti "The Last Supper" -pitkäsoiton, joka julkaistiin virallisesti kuitenkin vuoden 2008 alussa. Keväällä 2008 Home Junior voitti Ääni ja Vimma- bändikisan. Keikkoja Home Junior on tehnyt koko historiansa ajan.
Kesällä 2008 Home Junior kirjoitti levytyssopimuksen Poko Rekordsin tuoreen Northern Swing levymerkin kanssa, mutta vaihtoi monien muiden bändien tavoin Poko Rekordsin perustajan Epe Heleniuksen uudelle Sound of Finland yhtiölle, jonka kautta julkaistiin yhtyeen kolmas albumi "Simians & Pies" helmikuussa 2011.


title: Tuomas Iisalo

text: Tuomas Iisalo (s. 29. heinäkuuta 1982 Helsinki) on suomalainen koripallovalmentaja ja aktiiviuransa lopettanut koripalloilija. Hän edusti pelaajana kausina 2012–2014 Korisliigassa pelannutta Tapiolan Honkaa jossa jatkoi kauden verran päävalmentajana Korisliigassa päätettyään peliuransa keväällä 2014. Hän on valmentanut myös Saksan pääsarjassa. Pelaajana Iisalo saavutti kolme SM-mitalia ja yhden Suomen cupin. Hän edusti myös Suomen maajoukkuetta saavuttaen Pohjoismaiden mestaruuden vuonna 2011.


title: Tuomas Iisalo

text: Iisalon kasvattajaseura on loviisalainen Hokki Basket. Hän aloitti pääsarjauransa Kouvoissa, missä pelasi vuodet 2000–2003 saavuttaen Suomen cupin hopeaa vuonna 2001. Kaudella 2002–2003 Iisalo onnistui kolmen pisteen heitoissaan yli 40-prosenttisesti, mistä hän sai lempinimen "Loviisan pommittaja". Vuodet 2003–2006 Iisalo edusti Espoon Honkaa, joka sijoittui SM-pronssille vuonna 2006. Vuosiksi 2006–2009 Iisalo siirtyi takaisin Kouvoihin, joka saavutti kaudella 2007–2008 hopeaa sekä Korisliigasta että Suomen cupista. Vuosiksi 2009–2011 Iisalo siirtyi jälleen Espoon Honkaan jossa juhli Suomen cupin voittoa vuonna 2009. Kauden 2011–2012 Iisalo pelasi Torpan Pojissa, joka saavutti kauden päätteksi SM-pronssia. Pelaajauransa viimeisen kauden 2013–2014 Iisalo pelasi Tapiolan Hongassa. Kauden aikana Iisalo pelasi uransa suurimmalla peliajalla, yli 32 minuuttia ottelua kohden. Runkosarjassa hän teki uransa korkeimmat tilastolukemat levypalloissa (3,7 ottelua kohden) ja syötöissä (2,0).


title: Tuomas Iisalo

text: Suomen koripallomaajoukkueeessa Iisalo pelasi 57 miesten maaottelua vuosina 2006–2011. Hän kuului Suomen kokoonpanoon sen voitettua vuonna 2011 ensimmäisen Pohjoismaiden mestaruutensa 28 vuoteen.


title: Tuomas Iisalo

text: Päätettyään pelaajauransa keväällä 2014 Tapiolan Hongassa Iisalo siirtyi joukkueen päävalmentajaksi kaksivuotisella sopimuksella. Hän oli vastannut Hongan miesten edustusjoukkueen fysiikkavalmennuksesta kaksi edellistä kautta. Lisäksi Iisalo oli kerännyt valmennuskokemusta nuortenjoukkueista. Hongan kausi oli vaikea muun muassa joukkueelle erittäin tärkeän pelaajan Ronnie Clarken oltua pitkän aikaa loukkaantuneena. Kauden päätyttyä Hongan edustusjoukkueen taustayritys haettiin vielä konkurssiin.


title: Tuomas Iisalo

text: Iisalo jatkoi Hongassa alkukauden 2015–2016 valmentaen seuran B-junioreita. Maaliskuussa hän siirtyi nopealla aikataululla Saksan pääsarjaan Crailsheim Merlinsin päävalmentajaksi. Tappioputkessa olleen Merlinsin tavoite oli sarjapaikan säilyttäminen Iisalon avustuksella. Jo huhtikuussa Merlins teki Iisalon kanssa kaksivuotisen jatkosopimuksen. Seura putosi pääsarjasta vuonna 2016 mutta palasi sinne Iisalon valmentamana vuonna 2018.Iisalon veli Joonas Iisalo on myös koripallovalmentaja ja kilpauransa päättänyt koripalloilija.


title: Tuomas Iisalo

text: Iisalon isoisä Aulis Iisalo taisteli menestyksekkäästi talvisodassa ja jatkosodassa. Hänelle ehdotettiin ansioistaan Mannerheim-ristiä, mutta esitys ei mennyt läpi. Sen sijaan Aulis Iisalon veljet Pentti Iisalo ja Tauno Iisalo ovat Mannerheim-ristin ritareita.


title: Tuomas Iisalo

text: Iisalo meni kesällä 2008 naimisiin pitkäaikaisen tyttöystävänsä Tiinan (o.s. Virtanen) kanssa. Heillä on kaksi lasta, tyttö ja poika. Perhe asuu Espoon Olarissa. Iisalo harrastaa pyöräilyä ja lukemista.


title: Niilo Hangasvaara

text: Niilo Eenokki Hangasvaara (12. syyskuuta 1936 Kittilä – 19. heinäkuuta 2016) oli suomalainen kiekonheittäjä. Hangasvaara voitti kiekon Suomen mestaruuden Porissa vuonna 1967 (tulos 55,56) ja Varkaudessa vuonna 1968 (55,60). Lisäksi hän oli hopealla vuosina 1963, 1965 ja 1966 sekä pronssilla vuonna 1962.


title: Niilo Hangasvaara

text: Ennätyksensä 57,80 Hangasvaara heitti Rovaniemellä elokuussa 1969. Tulos on edelleen Lapin piirin toiseksi paras kiekkotulos (Jouni Helppikangas rikkoi ennätyksen vuonna 2001). Seuratasolla Hangasvaara edusti Kittilän Urheilijoita ja Lapin Lukkoa.


title: Rukka

text: Rukka on suomalainen urheiluvaatemerkki. Rukka kuuluu Luhta Sportswear Company -konserniin, joka on yksi Pohjoismaiden suurimmista urheiluvaatevalmistajista.


title: Rukka

text: Roger Störling perusti Rukan vuonna 1950 nimellä AB Sportsbeklädnad Urheiluvaatetus Oy. Ensimmäiset tuotteet, urheiluasut, valmistettiin kokkolalaisen maatalon keittiössä. Vuonna 1953 laitehankintojen myötä tuotevalikoima laajeni sadevaatteisiin. Kolme vuotta myöhemmin yritys muutti Kokkolan keskustaan, jossa aloitettiin varsinainen teollinen tuotanto. Toiminta jatkui kudottujen muovimattojen, ylipainehallien, tennis-, jää- ja uimahallien sekä perussadetakkien valmistuksella.


title: Rukka

text: Vuonna 1966 yritys vaihtoi nimeään Rukka Productsiksi. Urheiluasujen valmistus käynnistyi 1970-luvulla veneily- ja moottoripyöräasuilla. Vuonna 1981 yrityksen nimi vaihtui jälleen, nyt Rukka Oy:ksi, perustaja Roger Störlingin lempinimen mukaan. Lenkkeily- ja golf-mallistot tulivat markkinoille 1980-luvun puolivälissä. Heti tämän jälkeen seurasivat lasketteluvaatteet. 1990-luvun puolella merkki keskittyi myös maastohiihto- ja moottorikelkka-asujen valmistukseen.


title: Rukka

text: Vuodesta 1990 Rukka on kuulunut itsenäisenä yksikkönä Luhta Sportswear Company -konserniin. Rukan aikaisempiin omistajiin ovat kuuluneet muun muassa Finlayson ja Turo (osti Rukka Productsin 1980-luvun alussa Finlaysonilta).


title: Rukka

text: Rukka-mallistojen päämarkkina-alueet kotimaan lisäksi ovat Pohjoismaat, Saksa, Itävalta, Ranska, Espanja, Englanti ja Alankomaat.


title: Rukka

text: Vuonna 2003 Rukan SRO-moottoripyöräilyasu oli yksi Fennia Prize -muotoilukilpailussa palkituista tuotteista.


title: Jouko Montonen

text: Jouko Olavi Montonen () oli suomalainen kiekonheittäjä. Montonen voitti kiekonheiton Suomen mestaruuden Helsingissä 1969 tuloksella 57,74. SM-pronssia hän saavutti vuosina 1966 ja 1968. Montonen edusti Suomea Ateenan EM-kisoissa 1969. Hän sijoittui kolmanneksitoista.


title: Jouko Montonen

text: Montosen ennätys oli kesäkuussa 1970 Turussa heitetty 59,05. Hän edusti urallaan Haminan Tarmoa, Tampereen Urheilijoita, Helsingin Poliisi-Voimailijoita ja Viipurin Urheilijoita.


title: Paavo Pekkonen

text: Paavo Pekkonen on tamperelainen kitaristi. Pekkosen on soittanut muiden muassa Bloodpit-, Jupiter- ja Egokills-yhtyeissä sekä toiminut keikkakitaristina useille yhtyeille. Nykyään hän soittaa punkyhtye Huorassa.


title: Paavo Pekkonen

text: Pekkonen on muusikko Eero Pekkosen poika.


title: Skaala-areena

text: Skaala-areena (aiemmin Värimiehet Areena, Hyllykallion pesäpallostadion) on Seinäjoen Hyllykalliolla entisen Nurmon kunnan alueella Etelä-Pohjanmaalla sijaitseva hiekkatekonurmialustainen pesäpallostadion. Stadionilla pelaa kotiottelunsa Suomensarjassa pelaava Nurmon Jymy. Se pelasi aiemmin kentällä Superpesistä, mutta vuonna 2012 Superpesisjoukkue yhdistyi Seinäjoen Maila-Jussien kanssa JymyJusseiksi.


title: Skaala-areena

text: Kenttä avattiin vuonna 1981, jolloin sen lyöntisuunta oli vastakkainen nykyiseen nähden. Stadion nimettiin uudelleen kaudeksi 2008, jolloin Skaala ryhtyi Jymyn pääsponsoriksi. Alun perin kenttä tunnettiin vain Hyllykallion pesäpallostadionina. Kentän katsomokapasiteetti on 2 000, mutta esimerkiksi vuoden 2005 ratkaisuotteluihin sinne tuotiin runsaasti lisäkatsomoita. Tuolloin syntyi myös kentän yleisöennätys, kun Nurmon ja Kiteen välistä loppuottelua seurasi 4 290 katsojaa.


title: Skaala-areena

text: Skaala-areena sijaitsee Kauppatiellä Hyllykallion asuinalueella kerrostalolähiön ja Hyllykallion koulun vieressä. Kenttä sijaitsi aiemmin Nurmon kunnassa, mutta vuoden 2009 kuntaliitoksen seurauksena se kuuluu nykyisin Seinäjoen kaupunkiin.Areenalta on matkaa Nurmon keskustaan noin viisi kilometriä ja Seinäjoen keskustaan noin kolme kilometriä. Sinne pääsee paikallisliikenteen linja-autolla sekä Nurmon että Seinäjoen keskustan kautta.


title: Skaala-areena

text: Alkujaan Nurmon kunnan omistaman stadionin omistaa nykyään Seinäjoen kaupunki. Skaala-areenan pelialustana on hiekkatekonurmi. Kentän pinnoitteen omistaa Nurmon Jymyn pesäpallojaosto. Hiekkatekonurmi on nykyään jo varsin kulunut. Kentän pituus on 102 metriä ja leveys 47 metriä. Hiekkatekonurmelle ei saa mennä piikkareilla, joissa on yli kuusi millimetriä pitkät piikit. Kattamaton katsomorakennus valmistui nykyiseen muotoonsa vuonna 2006. Pääkatsomon lisäksi Skaala-areenalla on käytetty vaihtelevasti myös pieniä lisäkatsomoita. Kokonaiskapasiteetti on 2 000. Kentän vieressä on huoltorakennus, jossa sijaitsevat puku- ja pesutilat, varastotilat, kioski, yleisön saniteettitilat ja toimistotiloja. Rakennuksen pinta-ala on 186 neliömetriä. Kentän tulostaulu on manuaalinen. Aiemmin Skaala-areenan huollosta vastasi Nurmon kunnan kenttämestari, ja nykyisin sitä hoitaa Seinäjoen liikuntatoimi.


title: Skaala-areena

text: Kenttä on kakkospuolelta hyvin avara, mutta kolmospuolella vastassa on verkkoaita. Aidan alta menevä pallo voi pyöriä viereisen koulun pihaan. Kentän takana valli ja sen yläpuolella olevat mainosaidat voivat estää pallon kulun. Superpesiksessä Nurmon kotiyleisö tunnettiin siitä, että se oli yleensä melko hiljainen eikä näin ollen luonut hirveästi tunnelmaa. Yleisöä kuvattiin persoonattomaksi ja koko miesten Superpesiksen hiljaisimmaksi. Ennen seurafuusiota Nurmon Veteraanikööri lauloi perinteisesti Jymyn sarjakauden avausottelussa Maamme-laulun.


title: Skaala-areena

text: Nurmon Jymyn miesten pesäpallotoiminta siirtyi kaudeksi 1981 Hyllykalliolle sen edelliseltä kotikentältä Haalilta. Siitä lähtien on Hyllykallion urheilukenttä toiminut Jymyn kotikenttänä. Nurmon naisjoukkue pelasi kuitenkin edelleen Haalilla. Uudelle kentälle tarvittiin myös katsomo, johon rakennettiin paikat 1 700 katsojalle. Vuoden 1981 keväällä valmistui vajaan tuhannen paikan katsomo rakennusmestari Mauno Saarikosken johdolla. Kauden avausotteluun istumatilat saatiin 500 katsojalle. Nurmon kunta aloitti kiinteän katsomon rakentamisen kuusi päivää ennen Jymyn kauden avausottelua. Samalla kentällä tehtiin kevätkunnostus. Siirtyessään uudelle kentälle Jymy pelasi vielä Suomen toiseksi korkeimmalla sarjastasolla Ykkössarjassa. Hyllykallion kentän ensimmäinen virallinen miesten ottelu pelattiin 3. toukokuuta. Siinä Jymy voitti Oulun Lipon 10–9, ja ottelua oli seuraamassa 867 katsojaa. Jymyn uudella kotikentällä myös pukuhuone- ja huoltorakennus tulivat tarpeellisiksi. Kentän huoltorakennus valmistuikin vuonna 1982. 1980-luvulla kenttä oli vielä hiekkapohjainen. Kentän suunta oli myös päinvastainen nykyiseen verrattuna, eli tuolloin lyötiin nykyisen takarajan päädystä kohti nykyistä kotipesää.


title: Skaala-areena

text: Ensimmäisen kerran Hyllykalliolla pelattiin aikuisten pääsarjaotteluja kaudella 1984, jolloin Hyllykalliolle siirtyneet Jymyn naiset olivat vuoden ajan mestaruussarjassa. Stadionin ensimmäisessä pääsarjaottelussa 12. toukokuuta Jymyllä oli vastassa Hyvinkään Tahko, joka voitti ottelun. Miehet pelasivat pääsarjaa uusitulla Hyllykallion kentällä kaudella 1985. Kotiavaus 2. toukokuuta Kiteen Urheilijoita vastaan oli historian ensimmäinen Hyllykalliolla pelattu miesten pääsarjaottelu, ja avausheiton heitti Nurmon kunnanjohtaja Kari Maunula. Jymy pelasi miesten pääsarjassa myös kaudella 1987.


title: Skaala-areena

text: Kun kenttä 1990-luvulla käännettiin, vanha kuuluttamo siirrettiin toiseen päähän uuteen katsomoon. Hiekkatekonurmen kenttä sai kesken kauden 1998 Jymyn pelatessa Suomen kolmanneksi korkeimmalla sarjatasolla. Aloitteen hiekkatekonurmesta teki Nurmon kunnanvaltuustossa Raimo Mäki-Jaskari. Aloite meni läpi ilman vastustusta. Nurmon kunnalla ei kuitenkaan olisi tuolloin ollut varaa hiekkatekonurmeen, vaan sen saamiseen olisi kulunut useita vuosia, joten suuri osa rahoitusta tuli yksityiseltä eli Värimiesten omistajalta Raimo Ryssyltä. Lisäksi Nurmon kunta maksoi osan, ja vuonna 1998 kunta sai kentän peruskorjaukseen valtionavustusta runsaat 100 000 markkaa. Nurmon Jymy asensi uuden hiekkatekonurmen pääosin talkootyönä. Hiekkatekonurmi maksoi lopulta kaikkiaan 300 000 markkaa, ja Värimiehet Oy:llä oli merkittävä rooli sen hankkimisessa. Valmistuneen kentän pinnoitteena toimivan hiekkatekonurmen lahjoitti Raimo Ryssy Nurmon Jymyn pesäpallojaostolle. Uusi pelialusta vihittiin käyttöön juhlallisin menoin 2. elokuuta. Tuolloin Jymy voitti ensimmäisessä hiekkatekonurmella pelatussa kotiottelussaan Vihdin Pallon. Värimiehet toimi Nurmon Jymyn sponsorina vuodesta 1980 ja seuran pääsponsorina 1990-luvun lopulta asti, jolloin kenttä nimettiin Värimiehet Areenaksi. Kaudella 2002 myös Maakuntasarjaan noussut Kouran Louhi pelasi puolet otteluistaan Värimiehet Areenalla.


title: Skaala-areena

text: Kun Nurmon Jymy nousi Superpesikseen kaudeksi 2004, stadionin kakkos- ja kolmospuolelle rakennettiin uudet katsomot, mutta vanha erillinen pääkatsomo jäi näiden väliin kotipesän taakse. Kaudella 2005 Nurmon Jymy selvisi Superpesiksen loppuotteluihin. Niinpä Skaala-areenalla pelattiinkin 8. syyskuuta 2005 kentän toistaiseksi ainoa SM-loppuottelu. Toiseen loppuotteluun kentälle tuotiin myös runsaasti lisäkatsomoita, joista suurin oli kakkospuolelle tullut 1 500 hengen katsomo. Vuoden 2005 lisäksi Skaala-areenalla on pelattu miesten mitaliotteluja vuosina 2007 ja 2008. Ennen kauden 2006 alkua vanhan pääkatsomon tilalle rakennettiin uusi katsomo, joka yhdisti pari vuotta aiemmin rakennetut katsomonosat, ja näin areenasta tuli yhtenäinen. Katsomon materiaalit hankki Nurmon kunta, ja Nurmon Jymyn talkooväki rakensi katsomon. Samalla vuonna 2006 katsomon keskiosaan tuli uusi kuuluttamo, ja vanha kuuluttamo siirrettiin kentän kolmospuolelle edustustilaksi. Lisäksi Jymyn pesäpallojaosto on rahoittanut kentän sosiaalitiloja.


title: Skaala-areena

text: Stadionin nimi muuttui vuoden 2008 alussa, kun Värimiehet vetäytyi pääsponsorin paikalta keskittääkseen varansa Kertunlaakson asuinaluetta sivuavan ohikulkutien vastustamiseen. Uudeksi pääsponsoriksi ryhtyi Skaala Ikkunat ja Ovet Oy, jonka mukaan pesäpallostadion nimettiin Skaala-areenaksi. Samalla kentälle muodostettiin slogan "Skaala-areena – Ikkuna kotiseuraan". Kaudella 2009 eduskunnan puhemies Sauli Niinistö kävi Skaala-areenalla lyömässä ottelun avauslyönnin Nurmon Jymyn ja Sotkamon Jymyn välisessä Superpesisottelussa. Kaudella 2010 myös Jymyn farmiseurana toiminut Ylistaron Kilpa-Veljet pelasi neljä Ykköspesiksen ottelua Skaala-areenalla. Kaudella 2011 Skaala-areenalla tehtiin historiaa, kun Jymyn pelaajista Paavo Pelto hyppäsi laskuvarjolla suoraan otteluun tiettävästi ensimmäisenä avauskokoonpanon pelaajana maailmassa. Superpesistä Nurmon Jymy pelasi Skaala-areenalla viimeistä kertaa vuonna 2012. Seuran edustusjoukkue fuusioitui sen jälkeen Seinäjoen Maila-Jussien kanssa Seinäjoen JymyJusseiksi. JymyJussit pelasi kaudella 2013 Skaala-areenalla Superpesiksen kotiottelut Vimpeliä, Joensuuta ja Kouvolaa vastaan. Lisäksi JymyJussien Ykköspesiksessä pelaava kakkosjoukkue käytti kenttää pääsääntöisenä kotikenttänään ja pelasi siellä sarjaottelunsa kolmea lukuun ottamatta.


title: Skaala-areena

text: Vuodesta 2013 Suomensarjassa pelannut Jymyn edustusjoukkue käyttää Skaala-areenaa edelleen kotikenttänään. Kaudella 2014 JymyJussit pelasi siellä elokuun kotiottelunsa Alajärveä ja Jyväskylää vastaan. Vuonna 2015 ainut Skaala-areenalla pelattu Superpesisottelu oli Nurmon Jymyn 90-vuotisjuhlaottelu, jossa kohtasivat JymyJussit ja Kiteen Pallo.


title: Skaala-areena

text: Seinäjoen kaupungin liikuntapaikkatyöryhmä esitti marraskuussa vuonna 2013, että kaupungin liikuntatoimi luopuu Skaala-areenasta ja kenttäalue kaavoitetaan suureksi osaksi kerrostalojen rakentamiseen. Tontista saatavilla tuloilla oltaisiin rahoitettu uutta Seinäjoen jalkapallostadionia. Hyllykallion koulun tarpeita varten kentän paikalle olisi jäänyt edelleen pieni osa vanhasta kentästä. Skaala-areenan hiekkatekonurmi oltaisiin suunnitelman mukaan siirretty Nurmon keskustaan koulukeskuksen kentälle. Suunnitelma aiheutti vastusta Nurmon ja Hyllykallion alueilla. Ongelmaksi nostettiin Nurmon Jymyn talkootyöläisten aikanaan tekemän työpanoksen meneminen hukkaan. Ongelmana oli myös, että kentän pinnan omistaa Nurmon Jymy. Lisäksi edelleen usean sadan tuhannen euron arvoisen hiekkatekonurmipinnan epäiltiin kärsivän siirtämisen aikana. Uuden hiekkatekonurmelle tehtävän kentän pohjan tekeminen olisi myös tullut kalliiksi. Lisäksi valtio olisi voinut periä takaisin vuonna 1998 kenttää varten myöntämiään tukia, koska kenttä ei ollut vielä palvellut vaadittua 15 vuotta tarkoituksessa, johon valtion tuet oli myönnetty. Heti liikuntapaikkatyöryhmän esityksen jälkeen epäiltiin, että esitys ei mene läpi Seinäjoen kaupunginhallituksessa ja -valtuustossa. Esitys kaatui.


title: Skaala-areena

text: Skaala-areenan vieressä on tenniskenttiä ja talvisin kaksi jääkiekkokaukaloa ja avojää. Itse hiekkatekonurmialue on pääasiassa pesäpallokäytössä, mutta siinä harjoitellaan myös jalkapalloa. Kenttä on toiminut vuosia myös Hyllykallion koulun tärkeänä välitunti- ja ulkoliikuntapaikkana. Koululaiset muun muassa yleisurheilevat ja hiihtävät kentällä. Vielä 1980-luvulla hiekkakentällä oli myös yleisurheilun suorituspaikkoja, esimerkiksi kiekkorinki. Lisäksi kentän vieressä pesäpallokentän rajojen ulkopuolella on ollut vielä 2000-luvullakin joitakin yleisurheilun suorituspaikkoja, kuten sadan metrin mittainen juoksusuora.


title: Skaala-areena

text: Miesten pääsarjapelejä Hyllykallion pesäpallokentällä pelasivat miehet ensimmäisen kerran vuonna 1985, jolloin katsomoon odotettiin entistä enemmän yleisöä. Tuolloin Jymyn katsojakeskiarvo oli 1 152. Vuonna 1987 kentän katsojakeskiarvo Nurmon Jymyn pääsarjan runkosarjaotteluissa oli 1 562. Tämä on edelleen stadionin katsojakeskiarvoennätys yhdeltä kaudelta. Kauden päättäneissä alemmissa pudotuspeleissä katsojakeskiarvo jäi 610 katsojaan. Kaudella 1987 syntyi myös Hyllykallion kentän pitkäaikainen yleisöennätys, kun Nurmon ja Seinäjoen Maila-Jussien välistä paikallisottelua seurasi 3 020 katsojaa. 1980-luvun lopulla alkaneilla Jymyn alasarjakausilla yleisömäärät jäivät vaatimattomiksi. Pääsarjakauden jälkeen yksittäisessä ottelussa rikottiin 500 katsojan raja vasta vuonna 1996. Ykköspesiskausien pohjanoteerauksena kaudella 1993 Hongikon Nuorisoseuran Urheilijoiden vierailua runkosarjassa oli seuraamassa vain 27 katsojaa.


title: Skaala-areena

text: Nurmo nousi takaisin Superpesikseen kaudeksi 2004, jolloin Värimiehet Areenan runkosarjan katsojakeskiarvo oli 818 ja jatkosarjassa 1 085. Seuraavalla kaudella runkosarjassa kentän yleisökeskiarvo oli runkosarjassa runsas tuhat. Jymyn hyvä menestys kuitenkin toi jatkosarjassa hyviä yleisömääriä. Nurmon Jymyn selviydyttyä finaaliin rikkoutui lopulta myös 1980-luvulla syntynyt kentän yleisöennätys, kun 8. syyskuuta 2005 toista finaaliottelua Nurmon ja Kiteen Pallon välillä oli seuraamassa 4 290 katsojaa.


title: Skaala-areena

text: Kaudella 2006 Värimiehet Areenan katsojakeskiarvo oli runkosarjassa 1 204 ja jatkosarjassa koko Superpesiksen paras eli 1 738. Seuraavalla kaudella Nurmon yleiskeskiarvo oli runkosarjassa joukkueista kolmanneksi heikoin, mutta jatkosarjassa se oli jo 1 715 katsojaa per peli. Pudotuspeleissä Värimiehet Areenan katsojakeskiarvo oli 1 506. Kaudella 2008 Skaala-areenalla kävi runkosarjassa keskimäärin 1 194 katsojaa, mutta jatkosarjassa keskiarvo jäi alle tuhannen. Skaala-areenan runkosarjan katsojakeskiarvo kaudella 2009 oli 1 056 ja kaudella 2010 se oli 1 187. Nämä eivät ole suoraan Jymyn katsojakeskiarvoja, sillä joukkue pelasi kumpanakin vuonna yhden ottelun Seinäjoella. Molemmilla kausilla Nurmon Jymy joutui alempiin pudotuspeleihin, joissa katsojamäärät olivat pienempiä. Kausilla 2011 ja 2012 Skaala-areenan katsojakeskiarvo oli koko miesten Superpesiksen heikoin, ensimmäisen vuonna 867 ja toisena vuonna 912. Kaudella 2013 JymyJussien Skaala-areenalla pelattujen otteluiden katsojakeskiarvo oli Superpesiksessä 1 580 ja Ykköspesiksessä 120 katsojaa.


title: Skaala-areena

text: Jymyn noustua pääsarjaan kaudeksi 2004 on Skaala-areenalta lähetetty televisiossa säännöllisesti Jymyn kotiotteluita. Kaudella 2005 Värimiehet Areenalta lähetettiin suorana YLE24:llä Nurmon ja Kiteen välinen toinen loppuottelu. Seuraavana vuonna Värimiehet Areena sai näkyvyyttä televisiossa 10 minuuttia ja 40 sekuntia, mutta kaudella 2007 aika oli reilut 12 tuntia. Ero johtuu pääosin siitä, että vuonna 2007 runkosarjan televisio-otteluita alettiin esittää Finnair Stadiumin sijaan seurojen kotikentiltä. Tuolla kaudella Urheilukanava esittikin suorana Jymyn ja Vimpelin Vedon välisen runkosarjan ottelun sekä Nurmon ja Hyvinkään välisen viidennen välieräottelun. Kaudella 2008 Urheilukanava esitti suorana Skaala-areenalta Jymyn ja Seinäjoen Maila-Jussien välisen ottelun. Vuonna 2009 Kentältä televisioitiin ottelu Nurmo–Sotkamo. Kaudella 2010 Skaala-areena sai televisioaikaa noin neljä ja puoli tuntia, ja sieltä lähetettiin Nurmon Jymyn ja Jyväskylän Kirin välinen runkosarjan ottelu Nelonen Sport Pro -kanavalla. Vuonna 2011 kentältä ei televisioituja otteluita lähetetty, mutta kauden 2012 heinäkuussa pelattu Jymyn ja Joensuun Mailan välinen ottelu esitettiin suorana Nelonen Prolla. Ottelulähetysten lisäksi Hyllykallion pesäpallostadion on ollut televisiossa esillä muiden muassa Urheiluruudussa ja muissa urheiluaiheisissa ohjelmissa. Esimerkiksi vuonna 2008 Elixirin ohjelmasarjassa vierailtiin Skaala-areenalla. Kentältä on kuvattu 2000-luvun alussa myös Värimiesten vielä vuonna 2013 televisiossa uusintana pyörinyt mainos. Lisäksi Skaala-areenalta on lähetetty joitakin otteluita myös internetissä.


title: Jorma Rinne

text: Jorma Mattias Rinne (20. huhtikuuta 1936 Sauvo – 25. toukokuuta 2003) oli suomalainen kiekonheittäjä. Rinne voitti kiekonheiton Suomen mestaruuden Joensuussa 1972 tuloksella 57,88. SM-pronssia hän sai 1970 ja 1971. Ennätyksensä 63,50 hän heitti Hämeenlinnassa kesäkuussa 1973. Tuloksellaan hän on Suomen kaikkien aikojen kymmenenneksi paras kiekonheittäjä.


title: Jorma Rinne

text: Rinne oli Helsingin EM-kisojen 1971 kiekonheitossa kahdeksas ja Münchenin olympialaisissa 1972 yhdestoista. Seuratasolla Rinne edusti Hämeenlinnan Tarmoa.


title: Steve Soper

text: Steve Soper (s. 27. syyskuuta 1952 Greenford, Surrey, Yhdistynyt kuningaskunta) on brittiläinen eläkkeelle jäänyt kilpa-autoilija. Hän kilpaili urheilu- ja Touring car -autoilla huipputasolla yli 20 vuotta.


title: Steve Soper

text: Soper olisi voittanut vuonna 1983 British Touring Car Championship -mestaruuden, mutta hänen Rover-autonsa todettiin sääntöjenvastaiseksi. Vuonna 1988 hän sijoittui sarjassa toiseksi Ford Sierralla. 1993 hän sijoittui taas toiseksi, tällä kertaa tallikaverinsa Joachim Winkelhockin taakse.


title: Steve Soper

text: Vuonna 1997 Soper sijoittui yhdessä ajoparinsa Jyrki Järvilehdon kanssa jaetulle toiselle sijalle FIA GT Championship -sarjan loppupisteissä. Soper on kilpaillut myös Euroopan ja Japanin vakioautosarjoissa ja sijoittui kaudella 1987 World Touring Car Championshipissä viidenneksi. Hän ajoi myös Saksan vakioautosarjassa eli DTM:ssä.


title: Steve Soper

text: Vuonna 1987 Soperin autokunta voitti Nürburgringin 24 tunnin ajon ja vuonna 1995 Span 24 tunnin ajon.


title: Kallioplanetaario

text: Kallioplanetaario on tähtitieteellinen oppimiskeskus Jyväskylän kaupungin Nyrölän kylässä noin 20 kilometrin päässä Jyväskylän keskustasta. Kallioluolaan louhittu 50-paikkainen planetaario avattiin 29. huhtikuuta 2008. Planetaariossa voidaan tallennettujen ohjelmien lisäksi esittää myös ensimmäisenä Suomessa reaaliaikaista kaukoputkikuvaa taivaalta.


title: Kallioplanetaario

text: Nyrölässä on myös Jyväskylän Sirius -yhdistyksen maaseutuobservatorio Nyrölän observatorio, jossa on kaksi tähtitornia. Kallioplanetaario on tähtitornien alapuolella.


title: Kallioplanetaario

text: Kallioplanetaarion tilat omisti ja niitä hallinnoi Nyrölän Tähtikeskus Oy, joka oli 300 piensijoittajan omistama, voittoa tavoittelematon yleishyödyllinen yhteisö. Sen pääomistajia olivat Nyrölän Kyläyhdistys ry, Tähtipolku Oy ja Jyväskylän Sirius ry. Planetaarion tontti oli Jyväskylän kaupungin omistuksessa. Yhtiö asetettiin konkurssiin kesäkuussa 2014. Syksyllä 2014 toiminta siirtyi uuden yrittäjän hoidettavaksi, mutta planetaario on ollut suljettuna sen jälkeen. Sen avaamista uudelleen yleisölle on pohdittu sillä planetaario on toiminut tilauspohjalta ryhmille.


title: Kallioplanetaario

text: Kallioplanetaario voitti Keskisuomalainen markkinointiteko 2008 -yleisöäänestyksen. Sanomalehti Keskisuomalaisen järjestämässä mobiiliäänestyksessä. Toiselle ja kolmannelle sijalle ylsivät kylpylähotelli Peurunka ja ravintola Shaker.


Suomen evankelis-luterilainen rukousveljestö on Suomen evankelis-luterilaisessa kirkossa toimiva pappien yhteisö, jonka jäsenet noudattavat hengellisessä elämässään veljestön yhteistä sääntöä.


title: Suomen evankelis-luterilainen rukousveljestö

text: Veljestö on perustettu vuonna 1989. Sitä johtaa konfessori, joka on jäsenten esimies veljestöä koskevissa asiossa. Konfessorina on toiminut vuoteen 2006 professori Jouko Martikainen ja vuodesta 2006 Halsuan kirkkoherra Jouko M.V. Heikkinen. Veljestön piispallisena visitaattorina on vuoteen 2006 toiminut Kuopion emerituspiispa Matti Sihvonen.


text: Veljestö kokoontuu yhteen kahdesti vuodessa, kesäkokoukseen ja talvikokoukseen. Veljestön spiritualiteetti nojaa pääasiassa Lutherin teologiaan ja katekismusmeditaatioon. Veljestö käyttää tunnuksenaan tuomaanristiä.


title: Luettelo Espanjan sarjoissa pelanneista suomalaisista jalkapalloilijoista

text: Tämä on luettelo Espanjan sarjoissa pelanneista suomalaisista jalkapalloilijoista. Luettelossa ovat pelaajat, jotka ovat pelanneet jollain Espanjan neljästä kansallisesta sarjatasosta, jotka ovat Primera División (1ª), Segunda División (2ª), Segunda División B (2ªB) ja Tercera División (3ª).


title: Luettelo oman keksintönsä seurauksena kuolleista keksijöistä

text: Tämä on luettelo keksijöistä, jotka ovat kuolleet oman keksintönsä seurauksena.


title: Reissuvihko

text: Reissuvihko on perinteinen koulun ja kodin tapa pitää yhteyttä ja on käytössä myös päiväkodeissa. Se on yleensä ruutupaperivihko, johon puolin ja toisin kirjataan tapahtumia ja viestejä.


title: Reissuvihko

text:
Reissuvihkosta on myös tullut yleisnimi erilaisille sähköisille välineille, joita Suomessa on 2000-luvun alusta lähtien kehitetty samaan tarkoitukseen. Laajimmin käytettyjä vihkoja ovat Wilma, Helmi, Kivahko ja Oiva, jotka toimivat Internetin kautta.
Vaikka kaikki reissuvihot ovat selainkäyttöisiä, niiden tekninen toteutus vaihtelee. Keveimmillään vihko on sähköpostipohjainen viestisovellus. Perustana voi olla myös palvelun tarjoavan yrityksen palvelimella sijaitseva web-sivusto, esimerkiksi Helmi, jolloin selvästi laajemmat palvelut ovat mahdollisia. Vihkon toiminnoista voi huolehtia myös kouluhallinto-ohjelman web-osa, kuten Wilmassa. Tällöin reissuvihkoon saadaan tietoa reaaliaikaisesti myös kouluhallinnon tietokannasta.


title: Wall of Voodoo

text: Wall of Voodoo on yhdysvaltalainen musiikkiyhtye jonka tyylissä on paljon uuden aallon ja punk-rock vaikutteita. Yhtyeen kotipaikka on Kalifornian, Los Angelesistä. Wall of Voodoon suurin hitti on ollut kappale nimeltä Mexican Radio. Yhtye perustettiin 1977 ja hajosi 1988 kun useat sen soittajista lähtivät yhtyeestä soolouralle.


title: Wall of Voodoo

text:
Stan Ridgway - solisti 1977-1983 ja kosketinsoittimet
Andy Prieboy - solisti 1983-1988
Chas T. Gray - kosketinsoittimet
Marc Moreland - kitara
Bruce Moreland - bassokitara
Joe Nanini - 1977-1983rummut
Ned Lukhardt - rummut


title: Georges Gautschi

text: Georges Harold Roger Gautschi (6. huhtikuuta 1904 – 12. helmikuuta 1985) oli sveitsiläinen taitoluistelija, joka kilpaili yksinluistelussa.


title: Georges Gautschi

text: Gautschin uran suurin saavutus on yksinluistelun olympiapronssi ensimmäisistä varsinaisista talviolympiakisoista Chamonix'sta 1924. Vuoden 1930 MM-kisoista Gautschi sai pronssia. EM-tasolta hän voitti pronssia 1926 ja hopeaa 1929. Hän voitti myös maansa mestaruuden vuosina 1925, 1926 ja 1931.


title: Ureaasi

text: Ureaasi on entsyymi, joka katalysoi urean hajoamista hiilidioksidiksi (CO) ja ammoniakiksi (NH) .


title: Ureaasi

text: Ureaasia esiintyy lukuisissa bakteereissa, hiivoissa ja joissakin kasveissa. Vuonna 1926 James Sumner eristi ureaasin ja todisti sen olevan proteiini. Ureaasin entsyyminumero on EC 3.5.1.5 ja CAS-numero 9002-13-5.


title: Ureaasi

text: Entsyymin monet ominaisuudet vaihtelevat hyvin voimakkaasti sen mukaan, minkä bakteerin entsyymistä on kyse. Molekyylin massa vaihtelee 125–160 kilodaltonin välillä. Parhaiten entsyymi toimii 40 °C–65 °C:n lämpötilassa ja optimaalinen pH on bakteerista riippuen 2–9. Entsyymin koentsyymi on Ni-ioni. Inhibiittoreina toimivat useat metalli-ionit, kuten Cd, Co-, Fe- ja Ca-ionit, boorihappo sekä useat orgaaniset molekyylit kuten EDTA ja fenantroliini .


title: Ureaasi

text: Kun ureaasi katalysoi urean hajoamista, syntyvä ammoniakki nostaa veteen liuetessaan pH:n korkealle. Tähän perustuu urean käyttö kantojen suojaamisessa juurikääpää vastaan.


title: Ureaasi

text: Useat bakteerit sisältävät ureaasientsyymiä ja ne voidaankin tunnistaa reaktiotuotteiden ammoniakin tai hiilidioksidin perusteella. Tällaisia bakteereja ovat muun muassa "Yersinia enterocolitica" ja "Helicobacter pylori" , joka muodostaa itselleen emäksisestä ammoniakista suojan hapanta vatsanympäristöä vastaan ja voidaan tunnistaa ammoniakin avulla . Reaktiossa syntyvän hiilidioksidin hiilen isotooppeja voidaan niin ikään käyttää bakteerin läsnäolon todistamiseen.


title: Jani Kärkkäinen

text: Jani ”Jantsa” Kärkkäinen (1969 – 11. toukokuuta 2008 Vaasa) oli suomalainen muusikko ja vaihtoehtolehti "Toisen vaihtoehdon" perustaja.


title: Jani Kärkkäinen

text: Kärkkäinen perusti "Toinen vaihtoehto" -pienlehden vuonna 1989 ja oli sen päätoimittajana syksyyn 2006 saakka, jolloin hän sai aivoverenvuodon. "Toisen vaihtoehdon" tekeminen oli Kärkkäisen elämäntyö ja hän panosti siihen todella. Lehden on sanottu yhdistäneen Suomen punkpiirejä enemmän kuin minkään muun. Lehden perustamisen aikoihin ei vielä ollut internetiä tai mitään muitakaan medioita, joista olisi löytynyt tietoa keikoista, levyistä, yhtyeistä ja muista punk-kulttuurin tapauksista. Kärkkäinen näki todella vaivaa lehden eteen, mutta vaikutti sen lisäksi muutenkin punk-piireissä: järjesti konsertteja ja soitti yhtyeissä.


title: Jani Kärkkäinen

text: Kärkkäinen soitti bassoa Treblinka-yhtyeessä ja myöhemmin Juggling Jugularsissa yli 17 vuoden ajan. Reilun 20 vuoden aikana hän toimi basistina myös muutamissa muissa punk-yhtyeissä.


title: Jani Kärkkäinen

text: Jantsa Kärkkäinen sai aivoverenvuodon syyskuun lopussa 2006. Hän halvaantui ja joutui pyörätuoliin. Kärkkäisen kuntoutukseen kerättiin varoja useilla tukikonserteilla. Kärkkäinen löytyi 11. toukokuuta 2008 hukkuneena Vaasassa.


title: Norbert Klaar

text: Norbert Klaar (s. 12. lokakuuta 1954) on itäsaksalainen pistooliampuja ja olympiavoittaja.


title: Norbert Klaar

text: Norbert Klaar on saavuttanut urallaan olympiakullan 25 m olympiapistoolissa Montrealissa 1976.


title: Mansikka (pelikone)

text: Mansikka on alun perin RAY:n, nykyisin Veikkauksen automaattipeli. Peli on ollut pelattavissa vuodesta 2000. Vuonna 2007 RAY:llä oli käytössä 988 Mansikka-peliautomaattia. Pelin päävoitto on 50 euroa, jonka voittaa saadessaan ruutuun kolme mansikkaa 1 euron panoksella. Pelissä ei ole tuplausmahdollisuutta, mutta mahdollisuus lukita kiekkoja löytyy.


title: Mansikka (pelikone)

text: Pelissä on kahdeksan voittoyhdistelmää, yksi mansikka (panos kaksinkertaisena takaisin), lehdet tai apilat (panos kolminkertaisena takaisin), kaksi mansikkaa (panos kuusinkertaisena takaisin), kolmoismansikat tai mansikkatanko (panos kymmenkertaisena takaisin) ja kolme mansikkaa (panos 50-kertaisena takaisin) tai mansikkakorit (panos 30-kertaisena takaisin). Panos on 20, 40, 60, tai 80 senttiä tai yksi euro.


title: Mansikka (pelikone)

text: Mansikan palautusprosentti on 92,6479 %.


title: Juhani Aho (ampuja)

text: Juhani Aho (s. 18. syyskuuta 1983 Lapua) on suomalainen ampuja.


title: Juhani Aho (ampuja)

text: Juhani Aho voitti MM-kilpailuissa poikien sarjassa kaksi pronssia riistamaalilajeissa Lahdessa 2002. EM-kilpailuissa hän on ollut parhaimmillaan seitsemäs.


title: Juhani Aho (ampuja)

text: Aho ampui Lahdessa vuonna 2002 käydyissä MM-kilpailuissa poikien sarjassa henkilökohtaista pronssia 50 metrin villikarjusta ja joukkuepronssia 50 metrin villikarjun sekajuoksuista. Näiden lajien lisäksi hän ampui 10 metrin olympiakiväärissä.


title: Juan Carlos de la Ossa

text: Juan Carlos de la Ossa (s. 25. marraskuuta 1976 Cuenca, Cuencan maakunta, Espanja) on espanjalainen kestävyysjuoksija.


title: Juan Carlos de la Ossa

text: De la Ossa juoksi 5 000 metrillä yhdeksänneksi Pariisin MM-kilpailuissa 2003. Seuraavana vuonna hän saavutti maastojuoksun Euroopan-mestaruuskilpailuista pitkältä matkalta hopeaa ajalla 27.54. Vuonna 2005 hän sijoittui 10 000 metrillä kymmenenneksi Helsingin MM-kilpailuissa ajalla 27.33,42 ja voitti saman matkan Barakaldon Euroopan cupissa. Lisäksi hän voitti 5 000 metriä Euroopan cupissa Firenzessä. Göteborgin EM-kilpailuissa 2006 De la Ossa saavutti uransa toistaiseksi ainoan arvokilpailumitalin voitettuaan pronssia 10 000 metrillä ajalla 28.13,73. Samana vuonna hän sijoittui Fukuokan maastojuoksun MM-kilpailuissa pitkälla matkalla seitsemänneksitoista. Vuonna 2008 De la Ossa sijoittui Euroopan cupissa viidenneksi 10 000 metrillä ja 24:nneksi Edinburghin maastojuoksun MM-kilpailuissa ajalla 36.15 ja voitti lisäksi maansa maastojuoksumestaruuden pitkällä matkalla. Hän on voittanut sen peräti viisi kertaa peräkkäin; lisäksi vuosina 2004, 2005, 2006 ja 2007.


title: ITC

text: ITC voi tarkoittaa seuraavia:


title: Nancy Lopez

text: Nancy Lopez (s. 6. tammikuuta 1957, Torrance, Kalifornia) on yhdysvaltalainen golfaaja. Hän on pelannut LPGA Tourilla vuodesta 1977 ja voittanut 3 major-turnausta sekä kaikkiaan 48 LPGA:n turnausta.


title: Nancy Lopez

text: Lopez oli maailman paras naispelaaja 1970-luvun lopulla ja 1980-luvun alussa ja hänet valittiin Associated Pressin Vuoden naisurheilijaksi vuosina 1978 ja 1985. LPGA:n vuoden pelaajaksi hänet valittiin 1978, 1979, 1985 ja 1988. World Golf Hall of Fameen Lopez valittiin vuonna 1987. Hän lopetti turnauspelaamisen vuonna 2002, mutta palasi kentille vuonna 2007. Paluukaudellaan hän pelasi kuusi turnausta, mutta ei selvittänyt cuttia yhdessäkään.


title: Nancy Lopez

text: Lopez on ainoa nainen, joka on valittu samana vuonna (1978) vuoden pelaajaksi, vuoden tulokkaaksi ja voittanut Vare Trophyn. Vuonna 2000 "Sports Illustrated" valitsi Lopezin vuosisadan 13. parhaaksi naisurheilijaksi.


title: Nancy Lopez

text: Lopezin puoliso on entinen baseballpelaaja Ray Knight. Heillä on kolme tytärtä: Ashley (s. 1983), Erinn (s. 1986) ja Torri (s. 1991).


title: Nancy Lopez

text: (Major-turnaukset lihavoitu)


title: Katarzyna Szymańska

text: Katarzyna Szymańska (s. 24. elokuuta 1983 Wrocław) on puolalainen pistooliampuja ja maailmanmestari.


title: Katarzyna Szymańska

text: Szymańska on saavuttanut MM-kilpailuissa tyttöjen sarjassa Lahdessa 2002 10 m ilmapistoolilla maailmanmestaruuden tuloksella 384 ja joukkuehopeaa. Hän kilpaili myös 25 m urheilupistoolissa, mutta sijoittui vasta 17. tuloksella 558.


title: FIA GT Championship

text: FIA GT Championship oli urheiluautosarja, jota organisoi kansainvälisen autoliiton, FIA:n, alainen Stéphane Ratel Organisation eli SRO. Sarja kehittyi BPR Global GT -sarjasta ja se käynnistyi vuonna 1997. Sarjan viimeinen kausi ajettiin 2009. Pääasiassa sarjan kilpailut ajetaan Euroopassa, mutta myös Aasian puolella on kilpailtu. Sarjassa ajettiin Gran Turismo -urheiluautoilla.


title: FIA GT Championship

text: Kaudeksi 2010 sarja jakautui kahdeksi eri sarjaksi: FIA GT1 World Championshipiksi ja FIA GT2 European Championshipiksi. GT2-sarja kuitenkin kariutui vähäisen kiinnostuksen vuoksi.


title: FIA GT Championship

text: Suomalaisista muun muassa Jyrki Järvilehto, Mika Salo, Toni Vilander,Markus Palttala ja Mikael Forstén ovat kilpailleet sarjassa.


title: Afganistanin sotahistoria

text: Afganistanin sotahistoria käsittää sekä valloitusyrityksiä, sisällissotia, että useita konflikteja, joissa muut ovat kiistelleet valtapiiriensä rajoista Afganistanin alueella.


title: Afganistanin sotahistoria

text: Afganistanin alue on geopoliittisesti merkittävä, koska Khyberin solan hallinta on merkinnyt Intian maayhteyksien hallitsemista ja vahvaa asemaa koko eteläisen Aasian alueella. Alue on ollut valtapiirien rajavyöhykettä vuosituhansien ajan.


title: Afganistanin sotahistoria

text: Afganistan pysyi varsinaisesti maailmansotien ulkopuolella, mutta ensimmäisellä maailmansodalla oli vaikutusta maan itsenäistymiseen


title: Ensimmäinen afgaanisota

text: Ensimmäinen afgaanisota käytiin Afganistanissa vuosina 1838–1842. Se oli yksi ensimmäisistä kiistoista, joita käytiin Britannian ja Venäjän välillä valtapiirien jakamiseksi Lähi-idässä, joita kutsutaan englantilaisessa historiantulkinnassa yhteisnimellä Suuri peli. Britit pelkäsivät, että Venäjän eteneminen Keski-Aasiassa uhkaisi brittien hallitsemaa Intiaa. Sota alkoi, kun britit halusivat vaihtaa venäläismielisenä pidetyn Afganistanin hallitsija Dust Muhammadin brittien tukemaan Šudža' Šahiin. Brittiarmeija valtasi aluksi Kabulin suhteellisen helposti ja Šudža' Šah nostettiin valtaistuimelle. Hän osoittautui kuitenkin kyvyttömäksi ja maan hallinta jäi brittien varaan. Brittien vastainen mieliala Afganistanissa johti lisääntyvään vastarintaan ja William Elphinstone päätti lopulta evakuoida Kabulin varuskunnan Jalalabadiin talvella tammikuussa 1842. Brittikolonna tuhottiin brittiarmeijan 1800-luvun nöyryyttävimmässä tappiossa. Britit tekivät vielä kostoretken Afganistaniin, mutta he päätyivät palauttamaan syrjäyttämänsä Dust Muhammadin maan valtaistuimelle, jonka jälkeen he vetäytyivät maasta.


title: Ensimmäinen afgaanisota

text: Nykyisen Afganistanin edeltäjä Dorrani-valtakunta oli 1830-luvulla lakannut olemasta. Valtakunta oli käytännössä jakaantunut eri paštupäällikköjen keskenään kahnaaviin pienoisvaltakuntiin. Dust Muhammad oli vallannut pääkaupungin vuonna 1826, mutta hän oli luopunut kuninkaan tittelistä "šah" ja alkoi käyttää titteliä emiiri. Poliittinen hajaannus merkitsi sitä, että lukuisat eri tahot etsivät omaksi tuekseen liittolaisia maan ulkopuolelta. Intian niemimaan osia hallinneet britit olivat huolestuneita Afganistanin tilanteesta. Intiaa uhkasi Venäjän vaikutusvallan leviäminen ja britit halusivat nostaa Afganistanin valtaistuimelle itselleen myötämielisen hallitsijan, joka olisi myös riittävän vahva torjumaan Venäjän laajenemisen alueelleen. Dust Muhammad oli heille huono vaihtoehto. Hän kiisteli Sikhivaltion kanssa Peshawarin kaupungin omistuksesta ja britit halusivat puolestaan pitää yllä hyviä suhteita sotilaallisesti vahvoihin sikheihin. Britit alkoivatkin tukea Šudža' Šahin pyrkimystä nousta hallitsijaksi. Vuonna 1834 hän yritti sikhien ja brittien tuella vallata Kabulia, mutta Dust Muhammad voitti hänen armeijansa Kandaharin lähistöllä.


title: Ensimmäinen afgaanisota

text: Vuonna 1837 Intian kenraalikuvernööri Aucklandin jaarli George Eden lähetti kapteeni Alexander Burnsin Afganistaniin tehtävänään suostutella Dust Muhammad luopumaan Peshawarista. Hänen ei kuitenkaan onnistunut vakuuttamaan Dust Muhammadia ennen, kuin tilanne kärjistyi yllättäen Venäjän ja Persian lähentyessä. Persian Qadžar-hallitsija Muhammad Šah piiritti Heratin kaupungin Venäjän tuella. Heratin valtaaminen olisi uhannut Intiaa. Lisäksi joulukuussa 1837 Dust Muhammadin hoviin saapui venäläinen Ivan Viktorovitš Vitkevitš. Dust Muhammad oli nyt hankalassa asemassa. Hän ei halunnut suututtaa venäläisiä ja näiden valtakuntaansa uhkaavia persialaisia liittolaisia, mutta toisaalta hän halusi saada Peshawarin takaisin sikheiltä. Hän uskoi voivansa painostaa brittejä luovuttamaan kaupungin itselleen avaamalla suhteet venäläisten kanssa, jolloin britit saattaisivat vaihtaa kaupungin vastineeksi liitosta. Vaikutus oli kuitenkin toisenlainen. Persialaiset vetäytyivät Heratista brittien lähetettyä laivasto-osaston Persianlahdelle, mutta britit olivat myös päättäneet vakaasti vaihtaa afganistanin hallitsijan Šudža' Šahiin. Britit, Šudža' Šah ja sikhien Randžit Singh solmivat sopimuksen, jolla sikheille jäisivät alueet Induksen länsipuolella ja nämä tukisivat vastineeksi sotaretkeä Afganistaniin. 1. elokuuta 1838 George Eden antoi Simlan julistuksen, jonka mukaan Šudža' Šah tuli asettaa Afganistanin valtaistuimelle Intian hyvinvoinnin takaamiseksi.


title: Ensimmäinen afgaanisota

text: Operaatioon Afganistanin hallitsijan vaihtamiseksi ryhdyttiin joidenkin tahojen vastustuksesta huolimatta. Pian kävi ilmi, että sikhit pyrkivät luistamaan omasta osuudestaan ja lopulta operaatiosta jäivät huolehtimaan Itä-Intian kauppakomppanian virkamiehet. He kokosivat syksyyn 1838 mennessä 22 000:n miehen vahvuisen Induksen armeijan. Induksen armeijan suurin osa koostui intialaisista sepoy-sotilaista, joita komensivat brittiupseerit. Heidän lisäkseen armeijan mukana liikkui noin 40 000 siviiliä ja 30 000:n kamelin kuormasto. Armeijaa komensi kenraali John Keane. Mukana olivat myös William Hay Macnaghten, Alexander Burnes ja Šudža' Šah. Joukko lähti liikkeelle Quettasta joulukuussa 1838 ja se suuntasi kohti Bolanin solaa.


title: Ensimmäinen afgaanisota

text: Afganistanin valloitus vaikutti aluksi erittäin helpolta. Britit saivat paikallisia liittolaisia ja vähäinen vastarinta kukistettiin ilman suurempia vaikeuksia. Kandahar vallattiin huhtikuussa 1839 ja pian sen jälkeen kukistui Ghazni. Jo saman vuoden elokuussa armeija valtasi pääkaupunki Kabulin, jossa Šudža' Šah nostettiin valtaistuimelle. Dust Muhammad pakeni pohjoiseen, jossa hän yritti turhaan herättää vastarintaa brittejä vastaan. Kun hän ei tässä onnistunut, hän antautui briteille. Vangittua emiiriä kohdeltiin melko hyvin ja hänet majoitettiin Šudža' Šahin entiseen kiinteistöön Intiassa. Sotaretki vaikutti onnistuneelta ja osa Induksen armeijasta palasi takaisin Intiaan. Keanen korvasi brittijoukkojen komentajana Willoughby Cotton, joka toimi virassaan vuoteen 1841 saakka.


title: Ensimmäinen afgaanisota

text: Šudža' Šah osoittautui pian heikoksi hallitsijaksi. Hänellä ei ollut joukkoja tai poliittista kannatusta. Henkivartijoineen hän linnoittautui Kabulin Bala Hisarin linnoitukseen jättäen käytännön hallitsemisen briteille. Brittien komentoon oli lähetetty Kabulin valtauksen jälkeen vanha kenraaliluutnantti William Elphinstone, jolla ei ollut realistista tilannekuvaa mahdollisesti vanhuutensa vaikutettua hänen henkisiin kykyihinsä. Macnaghten pyrki puolestaan lähinnä etenemään urallaan ja hän lähetti Intiaan vain suotuisia tilannekatsauksia. Briteistä vain Burns oli perillä Afganistanin tilanteen todellisesta luonteesta, mutta Macnaghten ja Elphinstone eivät häntä kuunnelleet. Brittivaruskuntien läsnäolo alkoi puolestaan herättää närää paikallisissa. Sotilaiden ostovoima aiheutti inflaation, joka heikensi esimerkiksi muiden yhteiskuntaluokkien ostovoimaa ja myös brittien maksamien lahjusten arvoa. Sotilaiden käytöstä pidettiin myös epäislamilaisena ja paikallisia tapoja loukkaavana. Vuoden 1841 lopussa afgaanit alkoivat hyökkäillä brittien kaukaisempia varuskuntia vastaan samalla, kun talven lumisateet tukkivat Intiaan johtavat solat.


title: Ensimmäinen afgaanisota

text: 2. marraskuuta 1841 Alexander Burns murhattiin. Murhan tarkemmat yksityiskohdat tai sen motiivi ovat jääneet epäselväksi. Brittien hallintokoneisto ei reagoinut murhaan mitenkään ja tämä oli heikkouden osoitus. Kolme viikkoa murhan jälkeen Kabuliin saapui Dust Muhammadin vanhin poika Muhammad Akbar Khan, joka oli huomannut tilaisuuden koota yhteen brittejä vastustaneet hajanaiset ryhmät. Kabulissa britit huomasivat olevansa käytännössä piiritettyjä. Afgaanit olivat tuoneet tykkejä brittiarmeijan leirin lähistön kukkuloille, josta he tulittivat leiriä. Yritys ajaa afgaanit tiehensä 23. marraskuuta päättyi tappioon. Macnaghten murhattiin neuvotteluissa kapinallisten johtajien kanssa, ja brittien johtoon jäi näin Elphinstone. Hän päätti evakuoida koko Kabulin 16 500:n miehen varuskunnan Jalalabadiin talvella ilman asianmukaisia varustuksia. Samalla hän luotti Akbar Khanin sanaan brittien häiriöttömästä vetäytymisestä. Brittikolonna lähti Kabulista 6. tammikuuta 1842 mukanaan armeijaan liittyneet siviilit, naiset ja lapset. Sotilaiden määrä oli noin 4 500 ja heistä eurooppalaisia oli noin 700. Akbar Khan halusi todennäköisesti tuhota britit matkalla eikä päästää heitä Jalalabadiin, josta he olisivat palanneet kesän tullen. Sitä paitsi hän tuskin olisi edes voinut pitää lupaustaan häiriöttömästä kulusta. Brittien käyttämät solat olivat Dorranien vaikutusvallan ulkopuolella olevien Ghelzaiden hallussa. Brittikolonna päätyikin hyökkäyksen kohteeksi kaikilta suunnilta. Heimosoturit surmasivat tai ottivat heidät vangeiksi. 150 kilometrin matkasta selviytyi vain muutama sepoy ja vain yksi britti, kirurgi William Brydon, joka saapui Jalalabadiin 13. tammikuuta. Elphinstone oli jäänyt vangiksi ja hän kuoli vankeutensa aikana. Šudža' Šah oli saanut surmansa heti poistuttuaan Bala Hisarin suojista.


title: Ensimmäinen afgaanisota

text: Akbar Khan otti pian kunnian voittamattomina pidettyjen brittien ajamisesta Afganistanista. Tämä kohotti hänen arvovaltansa selvästi Afganistanin muiden hallitsijoiden ohitse. Sodan vähemmän kunniakkaat yksityiskohdat unohdettiin nopeasti ja tapahtumat värittyivät monien afganistanilaisten mielessä brittien sankarilliseksi karkottamiseksi, jollaisena se muistetaan usein Afganistanissa yhä edelleen. Ensimmäinen afgaanisota vaikutti myös eurooppalaiseen käsitykseen Afganistanista maana, jota on mahdoton valloittaa.


title: Ensimmäinen afgaanisota

text: Intian kauppakomppania veti joukkonsa Afganistanista. Vaikkakaan brittejä ei ollut voitettu sotilaallisesti kokonaan, vetäytyminen Kabulista oli nöyryyttävin brittiarmeijan kärsimä tappio 1800-luvulla. Maan muut varuskunnat olivat pitäneet puolensa tähän saakka. Lumien sulettua kesällä seurasi brittien kostoretki. Kaksi armeijaa eteni jälleen Afganistaniin Kandaharista ja Jalalabadista. Kapinaan osallistumisesta epäiltyjä tapettiin ja Kabul ryöstettiin. Hajanainen vastarinta kukistettiin. Kauppakomppania ei kuitenkaan halunnut sitoa joukkojaan uuteen miehitykseen Afganistanissa. Alun perinkään tarkoituksena ei ollut Afganistanin pidempiaikainen miehitys vaan yksinkertaisesti hallitsijan vaihto. Nyt he päättivätkin vapauttaa Dust Muhammadin toivoen tämän palaamisen palauttavan jonkinlaisen järjestyksen Afganistaniin. Päätös olla sekaantumatta Afganistanin tilanteeseen liian suurellisesti osoittautui viisaaksi, sillä pian alkoivat kaksi sikhisotaa (ensimmäinen 1845–1846, toinen 1848–1849) ja sepoy-kapina vuonna 1857. Brittien kostoretkikunta lähti Kabulista lokakuussa 1842 ja se saapui takaisin Intian Firozpuriin 23. joulukuuta.


title: Arena Football League

text: Arena Football League (AFL) on yhdysvaltalainen urheilusarja, jossa pelataan amerikkalaisen jalkapallon sisätiloissa pelattavaa muotoa, arena footballia. Sarjan suosio on suuressa kasvussa Yhdysvalloissa.


title: Arena Football League

text: Sarjassa pelaa kahdeksan joukkuetta, jotka on jaettu Kansalliseen konferenssiin ja Amerikan konferenssiin. Monen joukkueen kotiareena on jokin jääkiekkohalli. Sarjan mestaruuspalkinto on nimeltään ArenaBowl.


title: LA Without a Map

text: LA Without a Map on suomalaisen Mika Kaurismäen ohjaama pienen budjetin elokuva, jossa Johnny Depp oli mukana, vaikkakin miniroolissa. Elokuvan myötä Depp lupasi Kaurismäelle tulevansa jonain päivänä vierailemaan Suomeen.


title: LA Without a Map

text:
Elokuva perustuu Richard Raynerin omaelämäkerralliseen romaaniin.
Se kertoo komedian keinoin elämän pinnallisuudesta Hollywoodissa . Keskeinen hahmo on skotlantilainen hautausurakoitsija (David Tennant), joka tulee Amerikkaan naisen (Vinessa Shaw) perässä.


title: LA Without a Map

text: Elokuvassa esiintyy myös Leningrad Cowboys.


title: Don Michael Paul

text: Don Michael Paul (s. 17. huhtikuuta 1963 Kalifornia) on yhdysvaltalainen näyttelijä, ohjaaja, käsikirjoittaja ja tuottaja. Hän on muun muassa ohjannut ja käsikirjoittanut elokuvan "Kuoleman selli" (2002).


title: Palazzolo Acreide

text: Palazzolo Acreide on kunta Italiassa, Sisilian saarella. Se sjaitsee Syrakusan maakunnassa ja siellä on noin 9 000 asukasta. Pinta-alaltaan kunta on 88 neliökilometriä.


title: Palazzolo Acreide

text: Palazzolo Acreiden naapurikunnat ovat Buscemi, Cassaro, Floridia, Giarratana, Noto, Syrakusa, Solarino, Sortino ja Canicattini Bagni


title: Palazzolo Acreide

text: Palazzolo Acreiden paikalla on ollut asutusta jo pitkään. Sikulien kyliä on alueella ollut jo 1100-luvulta eaa. Antiikin ajalla paikalla sijaitsi Akrain kaupunki, joka oli Syrakusan siirtokunta ja perustettiin noin vuonna 664–663 eaa. Kaupungin kukoistuskausi oli Hieron II:n aikana 200-luvulla eaa. Roomalaisten vallattua Syrakusan vuonna 211 eaa. myös Akrai joutui roomalaisvallan alle. Kaupunki joutui maksamaan veroa Roomaan.


title: Palazzolo Acreide

text: Saraseenit tuhosivat Akrain noin vuonna 827. Italialainen tutkija Tommaso Fazello löysi kaupungin jäännökset 1500-luvulla.


title: Palazzolo Acreide

text: Nykyinen Palazzolo Acreiden kaupunki perustettiin Akrain alapuolelle kukkulan itäiselle rinteelle. Arabimaantieteilijä Abu Abdillah Muhammad al-Idrisi mainitsi uuden kaupungin ensimmäistä kertaa vuonna 1145 nimellä "Balansùl". Kylä oli läänitetty ja se alkoi laajeta 1200-luvulla normannilinnoituksen ympärille. Kylä tuhoutui vuoden 1693 maanjäristyksessä ja uudelleenrakennettiin barokkityylillä 1700-luvulla samalle paikalle.


title: Palazzolo Acreide

text: Palazzolo Acreide rakennettiin lähes kokonaan uudelleen vuoden 1693 maanjäristyksessä, joten kaupunkikuvaa hallitsevat muiden Val di Noton alueen kaupunkien tavoin sisilialaista barokkia edustavat rakennukset.


title: Palazzolo Acreide

text: Kaupungin pääkadut ovat "Corso Vittorio Emanuele" ja "Via Carlo Alberto", jotka yhdistyvät "Piazza del Popolo" -aukiolla. Aukiota hallitsee "Chiesa di San Sebastiano" -kirkko, joka kohoaa portaiden yläpäässä. Kolmilaivainen kirkko on uudelleenrakennettu vuonna 1703 ja se on tunnettu stukkokoristeluistaan, jotka ovat Vito D'Annan töitä.


title: Palazzolo Acreide

text: Corso Vittorio Emanuelen toisessa päässä on kirkko "Chiesa dell'Immacolata", jossa on merkittävä Francesco Lauranan veistos, joka esittää Neitsyt Mariaa ja Jeesus-lasta. Via Carlo Albertolla on monia barokkipalatseja. Poikkikadulla "Via Machiavelli" on "Casa-museo di Antonino Uccello", joka esittelee historiallisia asumuksia.


title: Palazzolo Acreide

text: Muita kaupungin nähtävyyksiä ovat mm. "Piazza Umberto I" -aukiolla sijaitseva kirkko "Chiesa di San Paolo", jonka todennäköisesti suunnitteli Notossa paljon työskennellyt Vincenzo Sinatra ja keskeneräiseksi jäänyt "Chiesa Madonna Annunziata" -kirkko. Jälkimmäisen huomiota herättävä yksityiskohta on julkisivun kierteiset pylväät. Kirkossa on myös Antonello Da Messinan kuuluisa maalaus "Marian ilmestys".


title: Palazzolo Acreide

text: Antiikin Akrain arkeologinen alue sijaitsee nykyisen kaupungin lounaispuolella. Kaupungin akropoliilla sijaitsevat muun muassa kreikkalaisen teatterin ja buleuterionin rauniot. Teatterin vieressä on vanha kreikkalainen kivilouhos, joita kristityt käyttivät myöhemmin asumuksina ja katakombeina.


title: Palazzolo Acreide

text: Vajaan kilometrin päästä arkeologiselta alueelta löytyy 12 kiveenhakattua hahmoa 200-luvulta eaa. Ne edustavat sisilialaista varhaista itämaista kulttia. Suurin veistoksista esittää Vähästä-Aasiasta peräisin olevaa Kybele-jumalatarta.


title: Kummersdorf

text: Kummersdorf on maatila noin 25 km Berliinistä etelään. Paikka tuli tunnetuksi Saksan armeijan salaisena rakettitutkimuskeskuksena vuosina 1932 - 1937 ennen keskuksen siirtoa Peenemündeen. Rakettitutkimuksia johtivat Saksan armeijan tykistön insinööriupseeri Walter Dornberger ja Wernher von Braun. Paikalla kehiteltiin V-2:n eli A-4:n edeltäjät A1, A2 ja A3.


title: Kummersdorf

text: 16. heinäkuuta vuonna 1934 tohtori Kurt Wahmke ja kaksi hänen apulaistaan kuolivat maatilalla koerakettimoottorin räjähtäessä.


title: Takaisinoton estäjä

text: Takaisinoton estäjä voi olla:


title: Helsinki-Napoli – All Night Long

text: Helsinki-Napoli – All Night Long on Mika Kaurismäen ohjaama kansainvälinen yhteistyöelokuva vuodelta 1987. Siinä esiintyy monia kansainvälisiä elokuva-alan tähtiä pikkurooleissa: Samuel Fuller on gangsteripomo, Eddie Constantine vanha gangsteri ja Jim Jarmusch baarimikko. Elokuva tapahtuu, nimestään huolimatta, Berliinin alamaailmassa. Helsinki on päähenkilön, suomalaisen taksikuskin (Kari Väänänen), kotikaupunki; Napoli taas hänen vaimonsa (Roberta Manfredi) synnyinseutua.


title: Helsinki-Napoli – All Night Long

text: Mika Kaurismäki palkittiin elokuvasta parhaan tuottajan Jussi-palkinnolla.


title: Helsinki-Napoli – All Night Long

text: Kaurismäen mukaan Quentin Tarantino on sanonut, että elokuva "Pulp Fiction – Tarinoita väkivallasta" on saanut vaikutteita tästä elokuvasta.


title: Antijudaismi

text: Antijudaismi on juutalaisen uskonnon ja sen harjoittajien vastustusta. Antijudaismi on uskonnollisesti suuntautunutta, usein kristillistä, ja siten eroaa poliittisiin, rodullisiin ja kulttuurisiin ennakkoluuloihin perustuvasta antisemitismistä. Antijudaistisen ja antisemitistisen suhtautumistavan erottaminen käytännössä on kuitenkin hankalaa.


title: Antijudaismi

text: Kristityt ovat kohdistaneet antijudaistista arvostelua paitsi juutalaisiin, myös kristittyihin. Varhaiskristityt arvostelivat Jeesuksen torjujia ja Raamatun liian kirjaimellisia tulkitsijoita "judaisteiksi". Martti Luther syytti aikansa katolisen kirkon legalistista suhtautumistapaa "juutalaiseksi". Muslimeille "juutalaisuus" oli voima, joka korruptoi pyhiä kirjoituksia.


title: Ryan Early

text: Ryan Early (s. 2. toukokuuta 1979 Egham, Surrey, Yhdistynyt kuningaskunta) on brittiläinen näyttelijä. Hän on esiintynyt sivurooleissa useissa brittiläisissä sarjoissa. Hänet tunnetaan Suomessa parhaiten roolistaan konstaapeliharjoittelija Tom Nicholsonina televisiosarjassa "Sydämen asialla".


title: Esko Miettinen

text: Esko Miettinen (s. 1947) on suomalainen toimittaja ja kirjailija. Koulutukseltaan hän on teologian maisteri ja humanististen tieteiden kandidaatti. Hän on kirjoittanut fantasiakirjallisuudesta ja uskonnosta teoksissa "Velhot, örkit, sankarit – Johdatus fantasian maailmaan" (2004) ja "Velhon uskontunnustus" (2008).


title: Marc Ribot

text: Marc Ribot (s. 21. toukokuuta 1954) on Yhdysvaltalainen New Jerseyn Newarkista kotoisin oleva muusikko, kitaristi, säveltäjä ja laulaja.


title: Marc Ribot

text: Marc Ribotin musiikillinen tyyli on moninaista ja sisältää muun muassa free jazzin. Ribot on työskennellyt lukuisten arvostettujen muusikoiden kuten Tom Waitsin, Elvis Costellon ja säveltäjä John Zornin kanssa.


title: Marc Ribot

text: Ribotin kitaransoiton opettajana toimi Ribotien perhetuttava, haitilainen säveltäjä ja kitaristi Frantz Casseus (1915–1993). Cassiuksen opissa Ribot soitti klassista akustista kitaraa. Vuonna 1978 Ribot muutti New Yorkiin ja vaihtoi sähkökitaran pääinstrumentikseen. New Yorkissa Ribot työskenteli jazz-, soul- ja rhythm 'n blues -projekteissa, kunnes liittyi vuonna 1984 Lounge Lizards -yhtyeeseen.


title: Marc Ribot

text: Vaikka Ribot on kysytty sessiomuusikko ja kuulunut pitkään Tom Waitsin, Elvis Costellon ja säveltäjä John Zornin musiikilliseen lähipiiriin, hänellä on myös oma yhtyeensä Shrek. Suomessa Ribot on esiintynyt useasti. Ensimmäisen kerran Ribot tutustui Suomeen vuonna 1982, jolloin hän oli mukana Wilson Pickettin yhtyeessä.. Vuonna 1991 Ribot esiintyi Ruisrockissa Elvis Costellon kiertueyhtyeessä. Ribotin yhtyeen esiintymistä Tampere Jazz Happeningissä 6. marraskuuta 1993 pidettiin "säkenöivänä". Viimeksi Ribot on esiintynyt suomessa Tampere Jazz Happeningissä 6. marraskuuta 2010 Marc Ribot Sunship -yhtyeensä kanssa.


title: Major League Lacrosse

text: Major League Lacrosse (MLL) on pohjoisamerikkalainen haavipallon ammattilaissarja. Sarjaa on pelattu kaudesta 2001 lähtien ja siinä on tällä hetkellä kahdeksan joukkuetta. Enimmillään joukkueita on ollut kymmenen.


title: Major League Lacrosse

text: Sarjan mestaruuspalkintoa kutsutaan Steinfeld Cupiksi sarjan perustajan mukaan.


title: Half Past Dead 2

text: Half Past Dead 2 on vuonna 2007 ilmestynyt yhdysvaltalainen toimintaelokuva, joka on jatkoa Don Michael Paulin ohjaukselle Kuoleman selli vuodelta 2002.


title: Ernst Mether-Borgström

text: Ernst Mether-Borgström (2. elokuuta 1917 Helsinki – 28. kesäkuuta 1996) oli suomalainen taidemaalari. Oman luomistyönsä lisäksi hän opetti Taideakatemian koulussa 1945–1947. Hän sai Pro Finlandia -mitalin vuonna 1965, ja hänelle myönnettiin taiteen akateemikon arvo vuonna 1991.


title: Ernst Mether-Borgström

text:
Mether-Borgström aloitti esittävän taiteen parissa, mutta kehittyi nonfiguratiiviseen ja lopulta konkreettiseen taidesuuntaan. Hän lähestyi konstruktivismia, mutta ei ollut ehdottoman puhdasoppinen, kuten Lars-Gunnar Nordström, vaan käytti tarvittaessa työnsä osana figuratiivisia elementtejä.
__notoc__